lb1169656535/poem huggingface dataset:
從來席不暖，爲爾便淹流。
雞黍今相會，雲山昔共遊。上簾宜晚景，臥簟覺新秋。身事何須問，余心正四愁。
策杖政成時，清溪弄釣絲。
當年潘子貌，避病沈侯詩。漉酒迎賓急，看花署字遲。楊梅今熟未，與我兩三枝。
忽道仙翁至，幽人學拜迎。
華簪窺甕牖，珍味代藜羹。洗硯魚仍戲，移樽鳥不驚。蘭亭攀敘却，會此越中營。
一似桃源隱，將令過客迷。
礙冠門柳長，驚夢院鶯啼。澆藥泉流細，圍碁日影低。舉家無外事，共愛草萋萋。
長謠朝復暝，幽獨幾人知。
老鶴兼雛弄，叢篁帶笋移。白雲將袖拂，青鏡出簷窺。邀取漁家叟，花間把酒巵。
寂寂池亭裏，軒窗間綠苔。
游魚牽荇沒，戲鳥踏花摧。小徑僧尋去，高峯鹿下來。中年曾屢辟，多病復遲迴。
白雲知所好，柏葉幸加餐。
石鏡妻將照，仙書我借看。鳥來翻藥椀，猿飲怕魚竿。借問簷前樹，何枝曾挂冠。
真人俄整舃，雙鶴屢飛翔。
恐入壺中住，須傳肘後方。霓裳雲氣潤，石徑朮苗香。一去何時見，仙家日月長。
雞犬漁舟裏，長謠任興行。
那邀落日醉，已被遠山迎。書篋將非重，荷衣著甚輕。謝安無箇事，忽起爲蒼生。
衰草經行處，微燈舊道場。
門人失譚柄，野鳥上禪牀。科斗書空古，栴檀缽自香。今朝數行淚，却灑約公房。
空山歲計是胡麻，窮海無梁泛一槎。
稚子唯能覓梨栗，逸妻相共老烟霞。高吟麗句驚巢鶴，閑閉春風看落花。借問省中何水部，今人幾箇屬詩家。
由來那敢議輕肥，散髮行歌自採薇。
逋客未能忘野興，辟書翻遣脫荷衣。家中匹婦空相笑，池上羣鷗盡欲飛。更乞大賢容小隱，益看愚谷有光輝。
少小爲儒不自強，如今嬾復見侯王。
覽鏡已知身漸老，買山將作計偏長。荒涼鳥獸同三逕，撩亂琴書共一牀。猶有郎官來問疾，時人莫道我佯狂。
閑閑麋鹿或相隨，一兩年來鬢欲衰。
琴硯共依春酒甕，雲霞覆著破柴籬。注書不向時流說，種藥空令道者知。久帶紗巾仍藉草，山中那得見朝儀。
帶郭茅亭詩興饒，回看一曲倚危橋。
門前山色能深淺，壁上湖光自動搖。閑花散落填書帙，戲鳥低飛礙柳條。向此隱來經幾載，如今已是漢家朝。
十年木屐步苔痕，石上松間水自喧。
三辟草堂仍被褐，數行書札忽臨門。臥多共息嵇康病，才劣虛同郭隗尊。亞相已能憐潦倒，山花笑處莫啼猿。
天師百歲少如童，不到山中竟不逢。
洗藥每臨新瀑水，步虛時上最高峰。籬間五月留殘雪，座右千年廕老松。此去人寰今遠近，回看雲壑一重重。
時人多笑樂幽棲，晚起閑行獨杖藜。
雲色卷舒前後嶺，藥苗新舊兩三畦。偶逢野果將呼子，屢折荆釵亦爲妻。擬共釣竿長往復，巖陵灘上勝耶溪。
久是煙霞客，潭深釣得魚。
不知芸閣上，遺校幾多書。
稷卨今爲相，明君復是堯。
寧知買臣困，猶負會稽樵。
長策胸中不復論，荷衣藍縷閉柴門。
當時漢祖無三傑，爭得咸陽與子孫。
數片荷衣不蔽身，青山白鳥豈知貧。
如今非是秦時世，更隱桃花亦笑人。
禪室繩牀在翠微，松間荷笠一僧歸。
磬聲寂歷宜秋夜，手冷燈前自衲衣。
簷前朝暮雨添花，八十真僧飯一麻。
入定幾時將出定，不知巢燕污袈裟。
欲強登高無力也，籬邊黃菊爲誰開。
共知不是潯陽郡，那得王弘送酒來。
霞外主人門不扃，數株桃樹藥囊青。
閑行池畔隨孤鶴，若問多應道姓丁。
黃精蒸罷洗瓊杯，林下從留石上苔。
昨日圍棋未終局，多乘白鶴下山來。
盤石垂蘿即是家，回頭猶看五枝花。
松間寂寂無煙火，應服朝來一片霞。
昨日年催白髮新，身如麋鹿不知貧。
時時亦被羣兒笑，賴有南山四老人。
荷衣半破帶莓苔，笑向陶潛酒甕開。
縱醉遠須上山去，白雲那肯下山來。
蓑笠雙童傍酒船，湖山相引到房前。
團蕉何事敎人見，暫借空牀守坐禪。
禪室遙看峰頂頭，白雲東去水長流。
松間儻許幽人住，不更將錢買沃州。
久臥雲間已息機，青袍忽著狎鷗飛。
詩興到來無一事，郡中今有謝玄暉。
黯黯嚴城罷鼓鼙，數聲相續出寒棲。
不嫌驚破紗窗夢，却恐爲妖半夜啼。
我是瀟湘放逐臣，君辭明主漢江濱。
天外常求太白老，金陵捉得酒仙人。
漫向江頭把釣竿，懶眠沙草愛風湍。
莫倚善題鸚鵡賦，何須不著鵕鸃冠。腹中書籍幽時曬，肘後醫方靜處看。興發會能馳駿馬，應須直到使君灘。
賤妾如桃李，君王若歲時。
秋風一已勁，搖落不勝悲。寂寂蒼苔滿，沈沈綠草滋。繁華非此日，指輦競何辭。
臥向巴山落月時，兩鄉千里夢相思。
可但步兵偏愛酒，也知光祿最能詩。江頭赤葉楓愁客，籬外黃花菊對誰。跂馬望君非一度，冷猨秋鴈不勝悲。
昨夜秋風入漢關，朔雲邊月滿西山。
更催飛將追驕虜，莫遣沙場匹馬遠。
江畔長沙驛，相逢纜客船。
大名詩獨步，小郡海西偏。地濕愁飛鵩，天炎畏跕鳶。去留俱失意，把臂共潸然。
北風昨夜雨，江上早來涼。
楚岫千峰翠，湘潭一葉黃。故人湖外客，白首尚爲郎。相憶無南鴈，何時有報章。
新詩海內流傳久，舊德朝中屬望勞。
郡邑地卑饒霧雨，江湖天闊足風濤。松花酒熟傍看醉，蓮葉舟輕自學操。春興不知凡幾首，衡陽紙價頓能高。
晦日新晴春色嬌，萬家攀折渡長橋。
年年老向江城寺，不覺春風換柳條。
萬事傷心對管弦，一身含淚向春煙。
黃金用盡敎歌舞，留與他人樂少年。
古都遺廟出河濆，萬代千秋仰聖君。
蒲坂城邊長逝水，蒼梧野外不歸雲。寥寥象設魂應在，寂寂虞篇德已聞。向晚風吹庭下栢，猶疑琴曲韻南薰。
霞鞍金口騮，豹袖紫貂裘。
家住叢臺近，門前漳水流。喚人呈楚舞，借客試吳鉤。見說秦兵至，甘心赴國讐。
秋盡初移幕，霑裳一送君。
據鞍窺古堠，開竈爇寒雲。登隴人迴首，臨關馬顧羣。從來斷腸處，皆向此中分。
象弭插文犀，魚腸瑩鸊鵜。
水聲分隴咽，馬色度關迷。曉幕胡沙慘，危烽漢月低。仍聞數騎將，更欲出遼西。
關山落葉秋，掩淚望營州。
遼海雲沙暮，幽燕旌斾愁。戰餘能送陣，身老未封侯。去國三千里，歸心紅粉樓。
長門寒水流，高殿曉風秋。
昨夜鴛鴦夢，還陪豹尾游。前魚不解泣，共輦豈關羞。那及輕身燕，雙飛上玉樓。
渭水通胡苑，輪臺望漢關。
帛書秋海斷，錦字夜機閑。旅夢蟲催曉，邊心雁帶還。惟餘兩鄉思，一夕度關山。
春生峴首東，先煖習池風。
拂水初含綠，驚林未吐紅。渚邊游漢女，桑下問龐公。磨滅懷中刺，曾將示孔融。
乘軺奉紫泥，澤國渺天涯。
九派春潮滿，孤帆暮雨低。草深鶯斷續，花落水東西。更有高唐處，知君路不迷。
高堂新月明，虛殿夕風清。
素影紗窗霽，浮涼羽扇輕。稍隨微露滴，漸逐曉參橫。遙憶雲中詠，蕭條空復情。
校尉徵兵出塞西，別營分騎過龍溪。
沙平虜跡風吹盡，霧失烽煙道易迷。玉靶半開鴻已落，金河欲渡馬連嘶。會當繫取天驕入，不使軍書夜刺閨。
阮客身何在，仙雲洞口橫。
人間不到處，今日此中行。
掩扉常自靜，驛吏忽傳呼。
水巷驚馴鳥，藜牀起病軀。顧身悲欲老，戒子力爲儒。明日公西去，煙霞復作徒。
前年萬里別，昨日一封書。
郢曲西陵渡，秦官使者車。柳塘薰晝日，花水溢春渠。若不嫌雞黍，先令掃弊廬。
蘇耽佐郡時，近出白雲司。
藥補清羸疾，窗吟絕妙詞。柳塘春水慢，花塢夕陽遲。欲識懷君意，明朝訪檝師。
小嶺路難近，仙郎此夕過。
潭空觀月定，澗靜見雲多。竹翠煙深鎖，松聲雨點和。萬緣俱不有，對境自垂蘿。
幸免低頭向府中，貴將藜藿與君同。
陽雁呌霜來枕上，寒山映月在湖中。詩書何德名夫子，草木推年長數公。聞道漢家偏尚少，此身那此訪芝翁。
卑情不敢論，拜首入轅門。
列郡諸侯長，登朝八座尊。凝笳臨水發，行斾向風飜。幾許遺黎泣，同懷父母恩。
魑魅曾爲伍，蓬萊近拜郎。
臣心瞻北闕，家事在南荒。莎草山城小，毛洲海驛長。玄成知必大，寧是泛滄浪。
明月雙溪水，清風八詠樓。
昔年爲客處，今日送君遊。
如今相府用英髦，獨往南州肯告勞。
冰水近開漁浦出，雪雲初卷定山高。木奴花映桐廬縣，青雀舟隨白露濤。使者應須訪廉吏，府中惟有范功曹。
猶道樓蘭十萬師，書生匹馬去何之。
臨歧未斷歸家目，望月空吟出塞詩。常欲激昂論上策，不應憔悴老明時。遙知到日逢寒食，彩筆長裾會晉祠。
失路荆溪上，依人忽暝投。
長橋今夜月，陽羨古時州。野燒明山郭，寒更出縣樓。先生能館我，無事五湖遊。
山下新泉出，泠泠北去源。
落池纔有響，噴石未成痕。獨映孤松色，殊分衆鳥喧。唯當清夜月，觀此啓禪門。
天陰行易晚，前路故人居。
孤棹所思久，寒林相見初。閑燈忘夜水，清漏任更疎。明發還須去，離家幾歲除。
上客南臺至，重陽此會文。
菊芳寒露洗，杯翠夕陽曛。務簡人同醉，溪閑鳥自羣。府中官最小，唯有孟參軍。
中年從一尉，自笑此身非。
道在甘微祿，時難耻息機。晨趨本郡府，書掩故山扉。待見干戈畢，何妨更採薇。
年來白髮欲星星，誤却生涯是一經。
魏闕望中何日見，商歌奏罷復誰聽。孤根獨棄慙山木，弱質無成狀水萍。今日更須詢哲匠，不應休去老巖扃。
昔年居漢水，日醉習家池。
道勝迹常在，名高身不知。欲依天目住，新自始寧移。生事曾無長，惟將白接䍦。
萬公長慢世，昨日又隳官。
縱酒真彭澤，論詩得建安。家山伯禹穴，別墅小長干。輙有時人至，窗前白眼看。
東土苗人尚有殘，皇皇亞相出朝端。
手持國憲羣僚畏，口喻天慈百姓安。禮數自憐今日絕，風流空計往年歡。誤著青袍將十載，忍令漁浦却垂竿。
童年獻賦在皇州，方寸思量君與侯。
萬事無成新白首，兩春虛擲對滄流。歌詩盛賦文星動，簫管新亭晦日遊。知己欲依何水部，鄉人今正賤東丘。
初第華嚴會，王家少長行。
到宮龍節駐，禮塔雁行成。蓮界千峰靜，梅天一雨清。禪庭未可戀，聖主寄蒼生。
一夕雨沈沈，哀猨萬木陰。
天龍來護法，長老密看心。魚梵空山靜，紗燈古殿深。無生久已學，白髮浪相侵。
天師百歲少如童，不到山中更不逢。
洗藥每臨新瀑水，步虛時遶最高峰。籬根五月留殘雪，座右千年蔭古松。此去人寰知近遠，迴看路隔一重重。
孤雲獨鶴共悠悠，萬卷經書一葉舟。
楚地巢城民舍少，煙村社樹鷺湖秋。蒿萊織妾晨炊黍，隅落耕童夕放牛。年少不應辭苦節，諸生若遇亦封侯。
故關衰草遍，離別正堪悲。
路出寒雲外，人歸暮雪時。少孤爲客早，多難識君遲。揜泣空相向，風塵何所期。
方外主人名道林，怕將水月淨身心。
居然對我說無我，寂歷山深將夜深。
丹陽郭裏送行舟，一別心知兩地秋。
日晚江南望江北，寒鴉飛盡水悠悠。
嘯終萬籟起，吹去當溪雲。
環嶼或明昧，遠峯尚氛氳。雨新翠葉發，夜早玄象分。金澗流不盡，入山深更聞。
長老歸緣起，桃花憶舊巖。
清晨雲抱石，深夜月籠杉。道具門人捧，齋粮谷鳥銜。餘生願依止，文字欲三緘。
本意宿東林，因聽子賤琴。
遙知大小朗，已斷去來心。夜靜溪聲近，庭寒月色深。寧知塵外意，定後便成吟。
秦僧吹竹閉秋城，早在梨園稱主情。
今夕襄陽山太守，座中流淚聽商聲。
最稱弘偃少，早歲草茆居。
年老從僧律，生知解佛書。衲衣求壞帛，野飯拾春蔬。章句無求斷，時中學有餘。
竹使羞殷薦，松龕拜夏祠。
爲魚歌德後，舞羽降神時。文衛瞻如在，精靈信有期。夕陽陪醉止，塘上鳥咸遲。
八月洞庭秋，瀟湘水北流。
還家萬里夢，爲客五更愁。不用看書帙，偏宜上酒樓。故人京洛滿，何日復同遊。
晦日湔裾俗，春樓致酒時。
出山還已醉，謝客舊能詩。溪柳薰晴淺，巖花待閏遲。爲邦久無事，比屋自熙熙。
山陰過野客，鏡裏接仙郎。
盥漱臨寒水，褰闈入夏堂。杉松交日影，枕簟上湖光。衮衮承嘉話，清風納晚涼。
支公好閑寂，庭宇愛林篁。
幽曠無煩暑，恬和不可量。蕙風清水殿，荷氣雜天香。明月談空坐，怡然道術忘。
詩家九日憐芳菊，遲客高齋瞰浙江。
漢浦浪花搖素壁，西陵樹色入秋窗。木奴向熟懸金實，桑落新開瀉玉缸。四子醉時爭講德，笑論黃霸屈爲邦。
家貧惟種竹，時幸故人看。
菊度重陽少，林經閏月寒。宿酲猶落帽，華髮強扶冠。美景良難得，今朝更盡歡。
舊遊多不見，師在翟公門。
瘴海空山熱，雷州白日昏。片心應爲法，萬里獨無言。人盡酬恩去，平生未感恩。
旅食來江上，求名赴洛陽。
新詩蹤謝守，內學似支郎。行怯秦爲客，心依越是鄉。何人作知己，送爾淚浪浪。
新安非欲枉帆過，海內如君有幾何。
醉裏別時秋水色，老人南望一狂歌。
湖上新正逢故人，情深應不笑家貧。
明朝別後門還掩，修竹千竿一老身。
疎懶吾成性，才華爾自彊。
早稱眉最白，何事綬仍黃。時暑嗟于邁，家貧念聚糧。秪應宵夢裏，詩興屬池塘。
牽役非吾好，寬情爾在傍。
經過悲井邑，起坐倦舟航。相宅生應貴，逢時學可強。無輕吾未用，世事有行藏。
嘉客會初筵，宜時魄再圓。
衆皆含笑戲，誰不點頤憐。繡被花堪摘，羅繃色欲妍。將雛有舊曲，還入武城弦。
寂寞柴門掩，經過柱史榮。
老夫寧有力，半子自成名。柳映三橋發，花連上道明。緘書到別墅，郢曲果先成。
相訪從吾道，因緣會爾時。
龍盤餘帝宅，花界古人祠。明月虛空色，青林大小枝。還將經濟學，來問道安師。
扁舟時屬暝，月上有餘輝。
海燕秋還去，漁人夜不歸。中流何寂寂，孤棹也依依。一點前村火，誰家未掩扉。
秋江渺渺水空波，越客孤舟欲榜歌。
手折衰楊悲老大，故人零落已無多。
江南季春天，蓴葉細如弦。
池邊草作逕，湖上葉如船。
五色驚綵鳳，千里象驄威。
三伏軒車動，堯心急諫官。名通內籍貴，立近御牀寒。波從少海息，雲自大風開。
浮生果何慕，老去羨介推。
陶令何足錄，彭澤歸已遲。空負漉酒巾，乞食形諸詩。吾惟抱貞素，悠悠白雲期。
柘彈連錢馬，銀鉤妥墮鬟。
採桑春陌上，踏草夕陽間。意合詞先露，心誠貌却閑。明朝若相憶，雲雨出巫山。
淒淒百卉病，亭亭雙松逈。
直上古寺深，橫拂秋殿冷。輕響入龜目，片陰栖鶴頂。山中多好樹，可憐無比並。
泬寥中秋夜，坐見如鉤月。
始從西南升，又欲西南沒。全移河上影，暫透林間缺。縱待三五時，終爲千里別。
幾迴新秋影，壁滿蟾又缺。
鏡破似傾臺，輪斜同覆轍。雖分上林桂，還照滄洲雪。暫伴顦顇人，歸華耿不滅。
我欲昇天天隔霄，我欲渡水水無橋。
我欲上山山路險，我欲汲井井泉遙。越人翠被今何夕，獨立沙邊江草碧。紫燕西飛欲寄書，白雲何處逢來客。
何處春風吹曉幕，江南淥水通朱閣。
美人二八面如花，泣向春風畏花落。
浴鮮積翠栖靈異，石洞花宮橫半空。
夜光潭上明星啟，風雨壇邊樹如洗。水淹徐孺宅恆乾，繩墜洪崖井無底。主人載酒東湖陰，遙望西山三四岑。
蕭子草書人不及，洞庭葉落秋風急。
上林花開春露濕，花枝濛濛向水垂。見君數行之灑落，石上之松松下鶴。若把君書比仲將，不知誰在凌雲閣。
地盤山鷄猶可像，坎坎砰砰隨手長。
夜半高樓沈醉時，萬里踏橋亂山響。
何地避春愁，終年憶舊遊。
一家千里外，百舌五更頭。客路偏逢雨，鄉山不入樓。故園桃李月，伊水向東流。
逈步遊三洞，清心禮七真。
飛符超羽翼，焚火醮星辰。殘藥沾雞犬，靈香出鳳麟。壺中無窄處，願得一容身。
盡日陪遊處，斜陽竹院清。
定中觀有漏，言外證無生。色界聊傳法，空門不用情。欲知相去近，鐘鼓兩聞聲。
衣揮京洛塵，完璞伴歸人。
故國青山徧，滄江白髮新。鄰荒收酒幔，屋古布苔茵。不用通名姓，漁樵共主賓。
老病力難任，猶多鏡雪侵。
鱸魚消宦況，鷗鳥識歸心。急雨江帆重，殘更驛樹深。鄉關殊可望，漸漸入吳音。
榮辱不關身，誰爲疎與親。
有山堪結屋，無地可容塵。白髮偏添壽，黃花不笑貧。一樽朝暮醉，陶令果何人。
明徵君舊宅，陳後主題詩。
跡在人亡處，山空月滿時。寶瓶無破響，道樹有低枝。已是傷離客，仍逢靳尚祠。
不知何世界，有處似南朝。
石路無人掃，松門被火燒。斷幡猶挂剎，故板尚搘橋。數卷殘經在，多年字欲銷。
人境年虛擲，仙源日未斜。
羨君乘竹杖，辭我隱桃花。鳥去寧知路，雲飛似憶家。莫愁客鬢改，自有紫河車。
愁人空望國，驚鳥不歸林。
莫話彈冠事，誰知結襪心。霜凋樹吹斷，土蝕劍痕深。欲作懷沙賦，明時恥自沈。
何處弔靈均，江邊一老人。
漢儀君已接，楚奏我空頻。直道其如命，平生不負神。自傷庚子日，鵩鳥上承塵。
玉帝居金闕，靈山幾處朝。
簡書猶有畏，神理詎能超。鶴廟新家近，龍門舊國遙。離懷結不斷，玉洞一吹簫。
莫信梅花發，由來謾報春。
不才充野客，扶病送朝臣。闕下搖青珮，洲邊採白蘋。臨流不痛飲，鷗鳥也欺人。
春來繡羽齊，暮向竹林栖。
禁苑銜花出，河橋隔樹啼。尋聲知去遠，顧影念飛低。別有無巢燕，猶窺幕上泥。
江城吹曉角，愁殺遠行人。
漢將猶防虜，吳官欲向秦。布帆輕白浪，錦帶入紅塵。將底求名宦，平生但任真。
卷幕參差燕，常銜濁水泥。
爲黏珠履跡，未等畫梁齊。舊點痕猶淺，新巢緝尚低。不緣頻上落，那得此飛棲。
滄州老一年，老去憶秦川。
處處逢珠翠，家家聽管絃。雲車龍闕下，火樹鳳樓前。今夜滄州夜，滄州夜月圓。
塔上是何緣，香燈續細煙。
松枝當麈尾，柳絮替蠶綿。浮草經行徧，空花義趣圓。我來雖爲法，暫借一牀眠。
鄱陽中酒地，楚老獨醒年。
芳桂君應折，沈灰我不然。洛橋浮逆水，關樹接非煙。唯有殘生夢，猶能到日邊。
天中洛陽道，海上使君歸。
拂霧趨金殿，焚香入璅闈。山亭傾別酒，野服間朝衣。他日思朱鷺，知從小苑飛。
襄城秋雨晦，楚客不歸心。
亥市風煙接，隋宮草路深。離憂翻獨笑，用事感浮陰。夜夜空堦響，唯餘蚯蚓吟。
舊館絕逢迎，新詩何處呈。
空留封禪草，已作岱宗行。柳蠹風吹析，堦崩雪遶平。無因重來此，剩哭兩三聲。
不知山吏部，墓作石橋東。
宅兆鄉關異，平生翰墨空。夜泉無曉日，枯樹足悲風。更想幽冥事，唯應有夢同。
草露前朝事，荆茅聖主封。
空傳餘竹帛，永絕舊歌鐘。清鏡無雙影，窮泉有幾重。笳簫最悲處，風入九原松。
玉節朝天罷，洪爐造化新。
中和方作聖，太素忽收神。盛德橫千古，高標出四鄰。欲知言不盡，處處有遺塵。
凝笳催曉奠，丹旐向青山。
夕照新塋近，秋風故吏還。本朝光漢代，從此掃胡關。今日天難問，浮雲滿世間。
魚軒海上遙，鸞影月中銷。
雙劍來時合，孤桐去日凋。夕陽迷隴隧，秋雨咽笳簫。畫翣無留影，銘旌已度橋。
弄玉吹簫後，湘靈鼓瑟時。
月邊丹桂落，風底白楊悲。雜珮分泉戶，餘香出繐帷。夜臺飛鏡匣，偏共掩蛾眉。
春還不得還，家在最深山。
蕙圃泉澆濕，松窗月映閑。薄田臨谷口，小職向人間。去處但無事，重門深閉關。
春色依依惜解攜，月卿今夜泊隋堤。
白沙洲上江籬長，綠樹村邊謝豹啼。遷客比來無倚仗，故人相去隔雲泥。越禽唯有南枝分，目送孤鴻飛向西。
羣峰過雨澗淙淙，松下扉扃白鶴雙。
香透經窗籠檜栢，雲生梵宇濕旛幢。蒲團僧定風過席，葦岸漁歌月墮江。誰悟此生同寂滅，老禪慧力得心降。
鳴雁嘹嘹北向頻，淥波何處是通津。
風塵海內憐雙鬢，涕淚天涯慘一身。故里音書應望絕，異鄉景物又更新。便拋印綬從歸隱，吳渚香蓴漫吐春。
日長鼓腹愛吾廬，洗竹澆花興有餘。
騷客空傳成相賦，晉人已負絕交書。貧居謫所誰推轂，仕向侯門恥曳裾。今日思來總皆罔，汗青功業又何如。
醉中還有夢，身外已無心。
明鏡唯知老，青山何處深。
覺地本隨身，靈山重結因。
如何戰鳥佛，不化捕魚人。
此觀十年遊，此房千里宿。
還來舊窗下，更取君書讀。
東甌傳舊俗，風日江邊好。
何處樂神聲，夷歌出煙島。
淒清回泊夜，淪波激石響。
村邊草市橋，月下罟師網。
誰家無春酒，何處無春鳥。
夜宿桃花村，踏歌接天曉。
宛轉若遊絲，淺深栽綠崦。
年年立春後，即被啼鶯占。
空山無鳥跡，何物如人意。
委曲結繩文，離披草書字。
薜荔作禪庵，重疊庵邊樹。
空山徑欲絕，也有人知處。
風擺蓮衣乾，月背鳥巢寒。
文魚翻亂葉，翠羽上危欄。
湛湛碧漣漪，老松欹側臥。
悠揚綠蘿影，下拂波紋破。
新茶已上焙，舊架憂生醭。
旋旋續新烟，呼兒劈寒木。
谷中誰彈琴，琴響谷冥寂。
因君扣商調，草蟲驚暗壁。
靃靡汀草碧，淋森鷺毛白。
夜起沙月中，思量捕魚策。
終日吟天風，有時天籟止。
問渠何旨意，恐落凡人耳。
時菊凝曉露，露華滴秋灣。
仙人釀酒熟，醉裏飛空山。
采藕平湖上，藕泥封藕節。
船影入荷香，莫衝蓮柄折。
引燭踏仙泥，時時亂乳燕。
不知何道士，手把靈書卷。
吹沙復噴石，曲折仍圓旋。
野客漱流時，杯黏落花片。
遠山誰放燒，疑是壇邊醮。
仙人錯下山，拍手壇邊笑。
遙聞林下語，知是經行所。
日暮香風時，諸天散花雨。
五十餘年別，伶俜道不行。
却來書處在，惆悵似前生。
故人行跡滅，秋草向南悲。
不欲頻回步，孀妻正哭時。
百舌春來啞，愁人共待晴。
不關秋水事，飲恨亦無聲。
悠悠南國思，夜向江南泊。
楚客斷腸時，月明楓子落。
園鶯啼已倦，樹樹隕香紅。
不是春相背，當由己自翁。
鶯聲滿御隄，隄柳拂絲齊。
風送名花落，香紅襯馬蹄。
珂珮逐鳴騶，王孫結伴遊。
金丸落飛鳥，乘興醉青樓。
葦蕭中闢戶，相映綠淮流。
莫訝春潮闊，鷗邊可泊舟。
昔別吳堤雨，春帆去較遲。
江波千里綠，囗囗囗囗囗。
涼月掛層峰，蘿林落葉重。
掩關深畏虎，風起撼長松。
高閣成長望，江流雁呌哀。
淒涼故吳事，麋鹿走荒臺。
江清白鳥斜，蕩槳罥蘋花。
聽唱菱歌晚，迴塘月照沙。
採蓮溪上女，舟小怯搖風。
驚起鴛鴦宿，水雲撩亂紅。
帶水摘禾穗，夜擣具晨炊。
縣帖取社長，嗔怪見官遲。
不爇香爐煙，蒲團坐如鐵。
嘗想同夜禪，風墮松頂雪。
白石盤盤磴，清香樹樹梅。
山深不吟賞，辜負委蒼苔。
萬里行人欲渡溪，千行珠淚滴爲泥。
已成殘夢隨君去，猶有驚烏半夜啼。
惆悵多山人復稀，杜鵑啼處淚霑衣。
故園此去千餘里，春夢猶能夜夜歸。
水邊垂柳赤欄橋，洞裏仙人碧玉簫。
近得麻姑音信否，潯陽江上不通潮。
五湖秋葉滿行船，八月靈槎欲上天。
君向長安余適越，獨登秦望望秦川。
不到山陰十二春，鏡中相見白頭新。
此生不復爲年少，今日從他弄老人。
子夜新聲何處傳，悲翁更憶太平年。
即今法曲無人唱，已逐霓裳飛上天。
百舌猶來上苑花，遊人獨自憶京華。
遙知寢廟嘗新後，敕賜櫻桃向幾家。
野人愛向山中宿，況在葛洪丹井西。
庭前有箇長松樹，夜半子規來上啼。
野客歸時無四鄰，黔婁別久案常貧。
漁樵舊路不堪入，何處空山猶有人。
江村日暮尋遺老，江水東流橫浩浩。
竹裏閑窗不見人，門前舊路生青草。
青嶂青溪直復斜，白雞白犬到人家。
仙人住在最高處，向晚春泉流白花。
竿頭五兩風褭褭，水上雲帆逐飛鳥。
送君初出揚州時，靄靄曈曈江溢曉。
此是昔年征戰處，曾經永日絕人行。
千家寂寂對流水，唯有汀洲春草生。
此去臨溪不是遙，樓中望見赤城標。
不知疊嶂重霞裏，更有何人度石橋。
家在雙峰蘭若邊，一聲秋磬發孤煙。
山連極浦鳥飛盡，月上青林人未眠。
故園黃葉滿青苔，夢後城頭曉角哀。
此夜斷腸人不見，起行殘日影徘徊。
天下如今已太平，相公何事喚狂生。
箇身恰似籠中鶴，東望滄溟呌數聲。
野人本自不求名，欲向山中過一生。
莫嫌憔悴無知己，別有煙霞似弟兄。
楚客停橈欲問誰，白沙江草麴塵絲。
生公手種殿前樹，唯有花開鶗鴂悲。
鳴笳已逐春風咽，匹馬猶依舊路嘶。
遙望柳家門外樹，恐聞黃鳥向人啼。
禁柳煙中聞曉烏，風吹玉漏盡銅壺。
內官先向蓬萊殿，金合開香瀉御鑪。
玉樓天半起笙歌，風送宮嬪笑語和。
月殿影開聞夜漏，水精簾卷近銀河。
玉階容衛宿千官，風獵青旂曉仗寒。
侍女先來薦瓊蘂，露漿新下九霄盤。
九重天樂降神仙，步舞分行踏錦筵。
嘈囋一聲鐘鼓歇，萬人樓下拾金錢。
金吾持戟護新簷，天樂聲傳萬姓瞻。
樓上美人相倚看，紅妝透出水精簾。
桃花嶺上覺天低，人上青山馬隔溪。
行到三姑學仙處，還有劉阮二郎迷。
日暮銜花飛鳥還，月明溪上見青山。
遙知玉女窗前樹，不是仙人不得攀。
世間只有情難說，今夜應無不醉人。
若向洞庭山下過，暗知澆瀝聖姑神。
江南無處不聞歌，晦日中軍樂更多。
不是風光催柳色，却緣威令動陽和。
杜宇冤亡積有時，年年啼血動人悲。
若敎恨魄皆能化，何樹何山着子規。
萬里飛來爲客鳥，曾蒙丹鳳借枝柯。
一朝鳳去梧桐死，滿目鴟鳶奈爾何。
身執金吾主禁兵，腰間寶劍重橫行。
接輿亦是狂歌者，更就將軍乞一聲。
家住義興東舍溪，溪邊莎草雨無泥。
上人一向心入定，春鳥年年空自啼。
出頭皆是新年少，何處能容老病翁。
更把浮榮喻生滅，世間無事不虛空。
鳥啼花發柳含煙，擲却風光憶少年。
更上高樓望江水，故鄉何處一歸船。
青草湖邊日色低，黃茅嶂裏鷓鴣啼。
丈夫飄蕩今如此，一曲長歌楚水西。
不覺老將春共至，更悲攜手幾人全。
還丹寂寞羞明鏡，手把屠蘇讓少年。
山中好處無人別，澗梅僞作山中雪。
野客相逢夜不眠，山中童子燒松節。
玉作搔頭金步搖，高張苦調響連宵。
欲知寫盡相思夢，度水尋雲不用橋。
汗浥新裝畫不成，絲催急節舞衣輕。
落花遶樹疑無影，回雪從風暗有情。
柳拂青樓花滿衣，能歌宛轉世應稀。
空中幾處聞清響，欲遶行雲不遣飛。
秦聲楚調怨無窮，隴水胡笳咽復通。
莫遣黃鶯花裏囀，參差撩亂妬春風。
欲寫人間離別心，須聽鳴鳳似龍吟。
江南曲盡歸何處，洞水山雲知淺深。
好鳥共鳴臨水樹，幽人獨欠買山錢。
若爲種得千竿竹，引取君家一眼泉。
少微不向吳中隱，爲箇生緣在鹿門。
行入漢江秋月色，襄陽耆舊幾人存。
武帝祈靈太乙壇，新豐樹色繞千官。
那知今夜長生殿，獨閉山門月影寒。
東晉王家在此溪，南朝樹色隔窗低。
碑沈字滅昔人遠，谷鳥猶向寒花啼。
樓臺采翠遠分明，聞說仙家在此城。
欲上仙城無路上，水邊花裏有人聲。
一別長安路幾千，遙知舊日主人憐。
賈生只是三年謫，獨自無才已四年。
古廟楓林江水邊，寒鴉接飯雁橫天。
大孤山遠小孤出，月照洞庭歸客船。
嵩山石壁挂飛流，無限神仙在上頭。
采得新詩題石壁，老人惆悵不同遊。
靈溪宿處接靈山，窈映高樓向月閑。
夜半鶴聲殘夢裏，猶疑琴曲洞房閒。
花落深宮鶯亦悲，上陽宮女斷腸時。
君恩不閉東流水，葉上題詩寄與誰。
崦裏桃花逢女冠，林間杏葉落仙壇。
老人方授上清籙，夜聽步虛山月寒。
棲霞山中子規鳥，口邊血出啼不了。
山僧後夜初出定，聞似不聞山月曉。
帝子蒼梧不復歸，洞庭葉下荆雲飛。
巴人夜唱竹枝後，腸斷曉猿聲漸稀。
方丈玲瓏花竹閑，已將心印出人閒。
家家門外長安道，何處相逢是寶山。
彌天釋子本高情，往往山中獨自行。
莫怪狂人游楚國，蓮花只在淤泥生。
暫出河邊思遠道，却來窗下聽新鶯。
故人一別幾時見，春草還從舊處生。
渺渺春生楚水波，楚人齊唱竹枝歌。
與君皆是思歸客，拭淚看花奈老何。
故人曾任丹徒令，買得青山擬獨耕。
不作草堂招遠客，却將垂柳借啼鶯。
長樂宮連上苑春，玉樓金殿豔歌新。
君門一入無由出，唯有宮鶯得見人。
稚子比來騎竹馬，猶疑只在屋東西。
莫言道者無悲事，曾聽巴猿向月啼。
絕頂茅庵老此生，寒雲孤木伴經行。
世人那得知幽徑，遙向青峰禮磬聲。
故宅春山中，來逢夕陽入。
汲少井味變，開稀戶樞澀。樹朽鳥不栖，階閑雲自濕。先生何處去，惆悵空獨立。
落日向林路，東風吹麥隴。
藤草蔓古渠，牛羊下荒冢。驪宮戶久閉，溫谷泉長湧。爲問全盛時，何人最榮寵。
全家宛陵客，文雅世難逢。
寄食年將老，干時計未從。秋來句曲水，雨後敬亭峯。西北長安遠，登臨恨幾重。
半偈留何處，全身棄此中。
雨餘沙塔壞，月滿雪山空。聳剎臨回磴，朱樓間碧叢。朝朝日將暮，長對晉陽宮。
日華浮野水，草色合遙空。
處處山依舊，年年事不同。閑田孤壘外，暑雨片雲中。惆悵多塵累，無由訪釣翁。
長雲迷一雁，漸遠向南聲。
已帶千霜鬢，初爲萬里行。繁蟲滿夜草，連雨暗秋城。前路諸侯貴，何人重客卿。
昔隨劉越石，今日獨歸時。
汾水風煙冷，幷州花木遲。荒庭增別夢，野雨失行期。莫向山陽過，隣人夜笛悲。
不語看芳徑，悲春嬾獨行。
向人微月在，報雨早霞生。貧病催年齒，風塵掩姓名。賴逢驄馬客，郢曲緩羇情。
側弁向清漪，門中夕照移。
異源生暗石，疊響落秋池。葉擁沙痕沒，流回草蔓隨。泠泠無限意，不獨遠公知。
落照長楊苑，秋天渭水濱。
初飛萬木葉，又長一年人。貧病仍爲客，艱虞更問津。多慙惠然意，今日肯相親。
許詢清論重，寂寞住山陰。
野路接寒寺，閑門當古林。海田秋熟早，湖水夜漁深。世上窮通理，誰人奈此心。
春亭及策上，郎吏謝玄暉。
閑詠疎篁近，高眠遠岫微。偏宜留野客，暫得解朝衣。猶憶東溪裏，雷雲掩故扉。
荒墳秋陌上，霜露正霏霏。
松柏自成拱，苫廬長不歸。浮埃積蓬鬢，流血在麻衣。何必曾參傳，千年至行稀。
不語焚香坐，心知道已成。
流年衰此世，定力見他生。暮雪餘春冷，寒燈續晝明。尋常五侯至，敢望下階迎。
日暮黃雲合，年深白骨稀。
舊村喬木在，秋草遠人歸。廢井莓苔厚，荒田路徑微。唯餘近山色，相對似依依。
來時猶暑服，今已露漫漫。
多雨逢初霽，深秋生夜寒。投人心似切，爲客事皆難。何處無留滯，誰能暫問看。
世上許劉楨，洋洋風雅聲。
客來空改歲，歸去未成名。遠近天初暮，關河雪半晴。空懷諫書在，回首戀承明。
清冬賓御出，蜀道翠微間。
遠霧開羣壑，初陽照近關。霜潭浮紫菜，雪棧繞青山。當似遺民去，柴桑政自閑。
漢家邊事重，竇憲出臨戎。
絕漠秋山在，陽關舊路通。列營依茂草，吹角向高風。更就燕然石，行看奏虜功。
東西無定客，風雨未休時。
憫默此中別，飄零何處期。青山違舊隱，白髮入新詩。歲歲迷津路，生涯漸可悲。
一身良將後，萬里討烏孫。
落日邊陲靜，秋風鼓角喧。遠山當磧路，茂草向營門。生死酬恩寵，功名豈敢論。
暮峰和玉壘，回望不通秦。
更問蜀城路，但逢巴語人。石林鶯囀曉，板屋月明春。若訪嚴夫子，無嫌卜肆貧。
佐郡人難料，分襟日復斜。
一帆隨遠水，百口過長沙。明月江邊夜，平陵夢裏家。王孫對芳草，愁思杳無涯。
夕陽秋草上，去馬弟兄看。
年少初辭闕，時危遠效官。山行獨夜雨，旅宿二陵寒。詩興生何處，嵩陽羽客壇。
遠事諸侯出，青山古晉城。
連行麴水閣，獨入議中兵。夜雨新田濕，春風曙角鳴。人傳府公政，記室有參卿。
萬里南天外，求書禹穴間。
往來成白首，旦暮見青山。夜浦涼雲過，秋塘好月閑。殷勤陽羨桂，別此幾時攀。
月明邊徼靜，戍客望鄉時。
塞古柳衰盡，關寒榆發遲。蒼蒼萬里道，戚戚十年北。今夜青樓上，還應照所思。
脣齒幸相依，危亡故遠歸。
身輕百戰出，家在數重圍。上將堅深壘，殘兵鬬落暉。常聞鐵劒利，早晚借餘威。
寒几坐空堂，疎髯似積霜。
老醫迷舊疾，朽藥誤新方。晚果紅低樹，秋苔綠徧牆。慙非蔣生徑，不敢望求羊。
來自西天竺，持經奉紫微。
年深梵語變，行苦俗流歸。月上安禪久，苔生出院稀。梁間有馴鴿，不去復何依。
津亭一望鄉，淮海晚茫茫。
草沒棲洲鷺，天連暎浦檣。徃來通楚越，旦暮易漁商。惆悵緘書畢，何人向洛陽。
落日過重霞，輕烟上遠沙。
移舟衝荇蔓，轉浦入蘆花。斷岸迂來客，連波漾去槎。故鄉何處在，更道向天涯。
東臯占薄田，耕種過餘年。
護藥栽山刺，澆蔬引竹泉。晚雷期稔歲，重霧報晴天。若問幽人意，思齊沮溺賢。
鐘鼓餘聲裏，千官向紫微。
冒寒人語少，乘月燭來稀。清漏聞馳道，輕霞暎瑣闈。猶看嘶馬處，未啟掖垣扉。
百年心不料，一卷日相知。
乘興偏難改，憂家是強爲。縣城寒寂寞，峰樹遠參差。自笑無謀者，秪應道在斯。
豈悟因羅者，迎霜獻紫微。
夕陽分素臆，秋色上花衣。舉翅雲天近，回眸燕雀稀。應隨明主意，百中有光輝。
寒竹慙虛受，纖毫任幾重。
影端緣守直，心勁懶藏鋒。落紙驚風起，搖空見露濃。丹青與文事，捨此復何從。
鍾陵春日好，春水滿南塘。
竹宇分朱閣，桐花間綠楊。蹉跎看鬢色，留滯惜年芳。欲問羇愁發，秦關道路長。
宿君湖上宅，琴韻靜參差。
夜雪入秋浦，孤城連貴池。流年看共老，銜酒發中悲。良會應難再，晨雞自有期。
我行過漢畤，寥落見孤城。
邑里經多難，兒童識五兵。廣川桑遍綠，叢薄雉連鳴。惆悵蕭關道，終軍願請纓。
冉冉青衫客，悠悠白髮人。
亂山孤驛暮，長路百花新。終歲行他縣，全家望此身。更思君去就，早晚問平津。
因君知北事，流浪已忘機。
客久多人識，年高衆病歸。連雲湖色遠，度雪雁聲稀。又說家林盡，悽傷淚滿衣。
早歲能文客，中年與世違。
有家孀婦少，無子弔人稀。繐帳塵空暗，銘旌雨不飛。依然舊鄉路，寂寞幾回歸。
暮年從遠謫，落日別交親。
湖上北飛雁，天涯南去人。夢成湘浦夜，淚盡桂陽春。歲月茫茫意，何時雨露新。
詩書成志業，嬾慢致蹉跎。
聖代丹霄遠，明時白髮多。淺謀堪自笑，窮巷憶誰過。寂寞前山暮，歸人樵採歌。
數畝東臯宅，青春獨屏居。
家貧僮僕慢，官罷友朋疎。強飲沽來酒，羞看讀了書。閑花開滿地，惆悵復何如。
老人迎客處，籬落稻畦間。
蠶屋朝寒閉，田家晝雨閑。門閭新薙草，蹊徑舊諳山。自道誰相及，邀予試徃還。
失意成逋客，終年獨掩扉。
無機狎鷗慣，多病見人稀。流水知行藥，孤雲伴採薇。空齋莫閑笑，心事與時違。
遠公傳敎畢，身沒向他方。
弔客來何見，門人閉影堂。紗燈臨古砌，塵札在空牀。寂寞疎鐘後，秋天有夕陽。
遙夜宿東林，蟲聲階草深。
高風初落葉，多雨未歸心。家國身猶負，星霜鬢已侵。滄洲縱不去，何處有知音。
迴首望知音，逶迤桑柘林。
人歸海郡遠，路入雨天深。萬木經秋葉，孤舟向暮心。唯餘江畔草，應見白頭吟。
求名雖有據，學稼又無田。
故國三千里，新春五十年。移家還作客，避地莫知賢。洛浦今何處，風帆去渺然。
言是商山老，塵心莫問年。
白髯垂策短，烏帽據梧偏。酒熟飛巴雨，丹成見海田。疎雲披遠水，景動石牀前。
古院林公住，疎篁近井桃。
俗年人見少，禪地自知高。藥草誠多喻，滄溟在一毫。仍悲次宗輩，塵事日爲勞。
高亭賓客散，暑夜醉相和。
細汗迎衣集，微涼待扇過。風還池色定，月晚樹陰多。遙想隨行者，珊珊動曉珂。
湯公多外友，洛社自相依。
遠客還登會，秋懷欲忘歸。驚風林果少，驟雨砌蟲稀。更過三張價，東遊愧陸機。
鄰里朝光徧，披衣夜醉醒。
庖廚非舊火，林木發新青。接果移天性，疎泉逐地形。清明來幾日，戴勝已堪聽。
偶宿俱南客，相看喜盡歸。
湖山話不極，歲月念空違。子夜高梧冷，秋陰遠漏微。那無此良會，惜在謝家稀。
棲遑偏降志，疵賤倍修身。
近覺多衰鬢，深知獨故人。天垂五夜月，霜覆九衢塵。不待逢沮溺，而今惡問津。
春灰今變候，密雪又霏霏。
坐客同心滿，流年此會稀。風成空處亂，素積夜來飛。且共銜盃酒，陶潛不得歸。
浮世今何事，空門此諦真。
死生俱是夢，哀樂詎關身。遠草光連水，春篁色離塵。當從庚中庶，詩客更何人。
九江迷去住，羣吏且因依。
高木秋垂露，寒城暮掩扉。隨雲心自遠，看草伴應稀。肯信同年友，相望青瑣闈。
久客心常醉，高樓日漸低。
黃河經海內，華嶽鎮關西。去遠千帆小，來遲獨鳥迷。終年不得意，空覺負東溪。
衡陽多道里，弱羽復哀音。
還塞知何日，驚弦亂此心。夜陰前侶遠，秋冷後湖深。獨立汀洲意，寧知霜霰侵。
月高雞犬靜，門掩向寒塘。
夜竹深茅宇，秋庭冷石牀。住山年已遠，服藥壽偏長。虛棄如吾者，逢君益自傷。
終歲山川路，生涯總幾何。
艱難爲客慣，貧賤受恩多。暮角寒山色，秋風遠水波。無人見惆悵，垂鞚入煙蘿。
寥落軍城暮，重門返照間。
鼓鼙經雨暗，士馬過秋閑。慣守臨邊郡，曾營近海山。關西舊業在，夜夜夢中還。
世間無近遠，定裏徧曾過。
東海經長在，南朝寺最多。暮年聊化俗，初地即摧魔。今日忘塵慮，看心義若何。
子真能自在，江海意何如。
門掩疎塵吏，心閑閱道書。古城寒欲雪，遠客暮無車。杳杳思前路，誰堪千里餘。
古樹汾陰道，悠悠東去長。
位卑仍解印，身老又還鄉。河水平秋岸，關門向夕陽。音書須數附，莫學晉嵇康。
北風長至遠，四牡向幽幷。
衰木新田路，寒蕪故絳城。遙聽邊上信，遠計朔南程。料變當臨事，遙知外國情。
濟江篇已出，書府俸猶貧。
積雪商山道，全家楚塞人。大堤逢落日，廣漢望通津。却別漁潭下，驚鷗那可親。
野情專易外，一室向青山。
業就三編絕，心通萬事閑。鶯稀春木上，草徧暮堦間。莫道歸繻在，來時棄故關。
同遊漆沮後，已是十年餘。
幾度曾相夢，何時定得書。月高城影盡，霜重柳條疎。且對尊中酒，千般想未如。
閑人州縣厭，賤士友朋譏。
朔雪逢初下，秦關獨暮歸。寒茅下原淺，殘雪過風微。一路何相慰，唯君能政稀。
繫舟仙宅下，清磬落春風。
雨數芝田長，雲開石路重。古房清磴接，深殿紫烟濃。鶴駕何時去，遊人自不逢。
仲言多麗藻，晚水獨芙蓉。
梁苑仍秋過，仁祠又夜逢。回林通暗竹，去雨帶寒鐘。願向空門裏，修持比晝龍。
寂寂閉層城，悠悠此夜情。
早涼過鬢髮，秋思入柴荆。嚴子多高趣，盧公有盛名。還如杜陵下，暫拂蔣元卿。
良宵復杪秋，把酒說羇遊。
落木東西別，寒萍遠近流。蕭條旅館月，寂歷曙更籌。不是仇梅至，何人問百憂。
寥寂荒壘下，客舍雨微微。
門見苔生滿，心慙吏到稀。籬花看未發，海燕欲先歸。無限堪惆悵，誰家復搗衣。
傳經韋相後，賜筆漢家郎。
幽閣諸生會，寒宵幾刻長。座中燈泛酒，簷外月如霜。人事多飄忽，邀歡詎可忘。
沃州初望海，攜手盡時髦。
小暑開鵬翼，新蓂長鷺濤。月如芳草遠，身比夕陽高。羊祜傷風景，誰云異我曹。
暝色休羣動，秋齋遠客情。
細風和雨氣，寒竹度簾聲。日覺蹉跎近，天敎嬾慢成。誰能謁卿相，朝夕筭浮榮。
共來修禊事，內顧一悲翁。
玉鬢風塵下，花林絲管中。故山離水石，舊侶失鵷鴻。不及遊魚樂，裴回蓮葉東。
園廟何年廢，登臨有故丘。
孤村連日靜，多雨及霖休。常與秦山對，曾經漢主遊。豈知千載後，萬事水東流。
繩牀茅屋下，獨坐味閑安。
苦行無童子，忘機避宰官。是非齊已久，夏臘比應難。更悟真如性，塵心稍自寬。
遠過張正見，詩興自依依。
西府軍城暮，南庭吏事稀。草簷宜日過，花圃任煙歸。更料重關外，羣僚候啟扉。
且寬沈簿領，應賴酒如澠。
春夜霜猶下，東城月未昇。清言饒醉客，亂舞避寒燈。名字書仙籍，諸生病未能。
遊颺下晴空，尋芳到菊叢。
帶聲來蕊上，連影在香中。去住霑餘霧，高低順過風。終慙異蝴蝶，不與夢魂通。
柳巷向陂斜，回陽噪亂鵶。
農桑子雲業，書籍蔡邕家。暮葉初飜砌，寒池轉露沙。如何守儒行，寂寞過年華。
遠過桃林塞，休年自昔聞。
曲河隨暮草，重阜接閑雲。造父爲周御，詹嘉守晉軍。應多懷古思，落葉又紛紛。
百戰無軍食，孤城陷虜塵。
爲傷多易子，翻弔淺爲臣。漫漫東流水，悠悠南陌人。空思前事往，向曉淚霑巾。
謝公爲楚郡，坐客是瑤林。
文府重門奧，儒源積浪深。壺觴邀薄醉，笙磬發高音。末至才仍短，難隨白雪吟。
少年嘗昧道，無事日悠悠。
及至悟生死，尋僧已白頭。雲迴廬瀑雨，樹落給園秋。爲我謝宗許，塵中難久留。
鄉賦鹿鳴篇，君爲貢士先。
新經夢筆夜，纔比棄繻年。海雨沾隋柳，江潮赴楚船。相看南去雁，離恨倍潸然。
相送臨漢水，愴然望故關。
江蕪連夢澤，楚雪入商山。語我他年舊，看君此日還。因將自悲淚，一灑別離間。
萬峯深積翠，路向此中難。
欲暮多羇思，因高莫遠看。卓家人寂寞，揚子業荒殘。唯見岷山水，悠悠帶月寒。
之官逢計吏，風土問如何。
海口朝陽近，青州春氣多。郊原鵬影到，樓閣蜃雲和。損益關從事，期聽勞者歌。
匹馬宜春路，蕭條背館心。
澗花寒夕雨，潭水黑朝林。野市魚鹽隘，江村竹葦深。子規何處發，青樹滿高岑。
照耀天山外，飛鵶幾共過。
微紅拂秋漢，片白透長波。影促寒汀薄，光殘古木多。金霞與雲氣，散漫復相和。
爲郎日賦詩，小謝少年時。
業繼儒門後，心多道者期。晚迴長樂殿，新出夜明祠。行樂西園暮，春風動柳絲。
此身知是妄，遠遠詣支公。
何法住持後，能逃生死中。秋苔經古徑，蘀葉滿疎叢。方便如開誘，南宗與北宗。
黃葉前朝寺，無僧寒殿開。
池晴龜出暴，松暝鶴飛迴。古井碑橫草，陰廊畫雜苔。禪宮亦銷歇，塵世轉堪哀。
淳風今變俗，末學誤爲文。
幸免投湘浦，那辭近汝墳。山遮魏闕路，日隱洛陽雲。誰念聯翩翼，烟中獨失羣。
風馭南行遠，長山與夜江。
羣祆離分野，五嶽拜旌幢。石髓調金鼎，雲漿實玉缸。㹞㹞吠聲曉，洞府有仙厖。
孤舟北去暮心傷，細雨東風春草長。
杳杳短亭分水陸，隆隆遠鼓集漁商。千叢野竹連湘浦，一派寒江下吉陽。欲問長安今遠近，初年塞雁有歸行。
慣習干戈事鞍馬，初從少小在邊城。
身微久屬千夫長，家遠多親五郡兵。嬾說疆場曾大獲，且悲年鬢老長征。寒鴻過盡殘陽裏，樓上悽悽暮角聲。
老人獨坐倚官樹，欲語潸然淚便垂。
陌上歸心無產業，城邊戰骨有親知。餘生尚在艱難日，長路多逢輕薄兒。綠水青山雖似舊，如今貧後復何爲。
清如寒玉直如絲，世故多虞事莫期。
建德津亭人別夜，新安江水月明時。爲文易老皆知苦，謫宦無名倍足悲。不學朱雲能折檻，空羞獻納在丹墀。
曉隨樵客到青冥，因禮山僧宿化城。
鐘梵已休初入定，有無皆離本難名。雲開半夜千林靜，月上中峰萬壑明。爲報故人雷處士，塵心終日自勞生。
逸妻稚子應溝壑，歸路茫茫東去遙。
涼葉下時心悄悄，空齋夢裏雨蕭蕭。星霜漸見侵華髮，生長虛聞在聖朝。知己只今何處在，故山無事別漁樵。
城上高樓飛鳥齊，從公一遂躡丹梯。
黃河曲盡流天外，白日輪輕落海西。玉樹九重長在夢，雲衢一望杳如迷。何心更和陽春奏，況復秋風聞戰鼙。
侍臣鳴珮出西曹，鸞殿分階翊綵旄。
瑞氣迴浮青玉案，日華遙上赤霜袍。花間焰焰雲旗合，鳥外亭亭露掌高。肯念萬年芳樹裏，隨風一葉在蓬蒿。
質明齋祭北風微，騶馭千羣擁廟扉。
玉帛纔敷雲淡淡，笙鏞未撤雨霏霏。路邊五稼添膏長，河上雙旌帶溼歸。若出敬亭山下作，何人敢和謝玄暉。
蕭關掃定犬羊羣，閉閣層城白日曛。
櫪上驊騮嘶鼓角，門前老將識風雲。旌旗四面寒山暎，絲管千家靜夜聞。誰道古來多簡冊，功臣唯有衛將軍。
謫宦軍城老更悲，近來頻夜夢丹墀。
銀杯乍滅心中火，金鑷唯多鬢上絲。繞院綠苔聞雁處，滿庭黃葉閉門時。故人高步雲衢上，肯念前程杳未期。
重陽寒寺滿秋梧，客在南樓顧老夫。
步蹇強登遊藻井，髮稀那更插茱萸。橫空過雨千峰出，大野新霜萬葉枯。更望尊中菊花酒，殷勤能得幾回沽。
縣屬幷州北近胡，悠悠此別宦仍孤。
應知史筆思循吏，莫料轅門笑魯儒。古塞草青宜牧馬，春城月暗好啼烏。彫殘貴有親仁術，梅福何須去隱吳。
二毛羇旅尚迷津，萬井鶯花雨後春。
宮闕參差當晚日，山河迤邐靜纖塵。和風醉裏承恩客，芳草歸時失意人。南北東西各自去，年年依舊物華新。
枯松老柏仙山下，白帝祠堂枕古逵。
遷客無辜祝史告，神明有喜女巫知。遙思桂浦人空去，遠過衡陽雁不隨。度嶺梅花翻向北，回看不見樹南枝。
遠別悠悠白髮新，江潭何處是通津。
潮聲偏懼初來客，海味唯甘久住人。漠漠煙光前浦晚，青青草色定山春。汀洲更有南迴雁，亂起聯翩北向秦。
聞道昭陽宴，嚬蛾落葉中。
清歌逐寒月，遙夜入深宮。
反照入閭巷，憂來與誰語。
古道無人行，秋風動禾黍。
高秋夜分後，遠客雁來時。
寂寞重門掩，無人問所思。
雙林花已盡，葉色占殘芳。
若問同遊客，高年最斷腸。
匹馬曉路歸，悠悠渭川道。
晴山向孤城，秋日滿白草。
石馬雙雙當古樹，不知何代公侯墓。
墓前靡靡春草深，唯有行人看碑路。
傭賃難堪一身老，皤皤力役在青春。
林園手種唯吾事，桃李成陰歸別人。
雖言千騎上頭居，一世生離恨有餘。
葉下綺窗銀燭冷，含啼自草錦中書。
國使翻翻隨斾旌，隴西岐路足荒城。
氈裘牧馬胡雛小，日暮蕃歌三兩聲。
秋來池館清，夜聞宮漏聲。
迢遰玉山迥，泛灧銀河傾。琴上松風至，窗裏竹煙生。多君不家食，孰云事巖耕。
今日登高閣，三休忽自悲。
因知筋力減，不及徃年時。草樹還如舊，山河亦在茲。龍鍾兼老病，更有重來期。
草長花落樹，羸病強尋春。
無復少年意，空餘華髮新。青原高見水，白社靜逢人。寄謝南宮客，軒車不見親。
年深宮院在，閒客自相逢。
閉戶臨寒竹，無人有夜鐘。降龍今已去，巢鶴竟何從。坐見繁星曉，淒涼識舊峯。
今朝蟬忽鳴，遷客若爲情。
便覺一年謝，能令萬感生。微風方滿樹，落日稍沈城。爲問同懷者，淒涼聽幾聲。
開簾見新月，便即下堦拜。
細語人不聞，北風吹裙帶。
旅行雖別路，日暮各思歸。
欲下今朝淚，知君亦溼衣。
白首獨一身，青山爲四隣。
雖行故鄉陌，不見故鄉人。
孔融過五十，海內故人稀。
相府恩猶在，知君未拂衣。
送客攀花後，尋僧坐竹時。
明朝莫回望，青草馬行遲。
雖過老人宅，不解老人心。
何事斜陽裏，栽松欲待陰。
憶昨秋風起，君曾歎逐臣。
何言芳草日，自作九泉人。
舊友無由見，孤墳草欲長。
月斜鄰笛盡，車馬出山陽。
白髮悤悤色，青山草草心。
遠公仍下世，從此別東林。
北風凋白草，胡馬日駸駸。
夜後戍樓月，秋來邊將心。鐵衣霜露重，戰馬歲年深。自有盧龍塞，煙塵飛至今。
八月更漏長，愁人起常早。
閉門寂無事，滿院生秋草。昨宵西窗夢，夢入荆南道。遠客歸去來，在家貧亦好。
山縣秋雲闇，茅亭暮雨寒。
自傷庭葉下，誰問客衣單。有興時添酒，無聊嬾整冠。近來鄉國夢，夜夜到長安。
童年未解讀書時，誦得郎中數首詩。
四海煙塵猶隔闊，十年魂夢每相隨。雖披雲霧逢迎疾，已恨趨風拜德遲。天下無人鑒詩句，不尋詩伯重尋誰。
入夜思歸切，笛聲清更哀。
愁人不願聽，自到枕前來。風起寒雲斷，夜深關月開。平明獨惆悵，飛盡一庭梅。
結茅同楚客，卜築漢江邊。
日落數歸鳥，夜深聞扣舷。水痕侵岸柳，山翠借廚煙。調笑提筐婦，春來蠶幾眠。
側聽宮官說，知君寵尚存。
未能開笑頰，先欲換愁魂。寶鏡窺妝影，紅衫裛淚痕。昭陽今再入，寧敢恨長門。
曾共劉諮議，同時事道林。
與君相掩淚，來客豈知心。堦雪凌春積，爐煙向暝深。依然舊童子，相送出花林。
湖入縣西邊，湖頭勝事偏。
綠竿初長笋，紅顆未開蓮。蔽日高高樹，迎人小小船。清風長入坐，夏月似秋天。
一樹寒梅白玉條，迥臨村路傍溪橋。
應緣近水花先發，疑是經春雪未銷。
好是春風湖上亭，柳條藤蔓繫離情。
黃鶯久住渾相識，欲別頻啼四五聲。
隔窗螢影滅復流，北風微雨虛堂秋。
蟲聲竟夜引鄉淚，蟋蟀何自知人愁。四時不得一日樂，以此方悲客遊惡。寂寂江城無所聞，梧桐葉上偏蕭索。
草草還草草，湖東別離早。
何處愁殺人，歸鞍雪中道。出門迷轍跡，雲水白浩浩。明日武陵西，相思鬢堪老。
女伴朝來說，知君欲棄捐。
嬾梳明鏡下，羞到畫堂前。有淚霑脂粉，無情理管弦。不知將巧笑，更遣向誰憐。
漢家青史上，計拙是和親。
社稷依明主，安危託婦人。豈能將玉貌，便擬靜胡塵。地下千年骨，誰爲輔佐臣。
坐到三更盡，歸仍萬里賒。
雪聲偏傍竹，寒夢不離家。曉角分殘漏，孤燈落碎花。二年隨驃騎，辛苦向天涯。
玷玉甘長棄，朱門喜再遊。
過因纔後重，恩合死前酬。養驥須憐瘦，栽松莫厭秋。今朝兩行淚，一半血和流。
招提精舍好，石壁向江開。
山影水中盡，鳥聲天上來。一燈傳歲月，深院長莓苔。日暮雙林磬，泠泠送客回。
去年長至在長安，策杖曾簪獬豸冠。
此歲長安逢至日，下堦遙想雪霜寒。夢隨行伍朝天去，身寄窮荒報國難。北望南郊消息斷，江頭唯有淚闌干。
身欲逃名名自隨，鳳銜丹詔降茅茨。
苦節難違天子命，貞心唯有老松知。回看藥竈封題密，強入蒲輪引步遲。今日巢由舊冠帶，聖朝風化勝堯時。
廬陵太守近隳官，霞帔初朝五帝壇。
風過鬼神延受籙，夜深龍虎衛燒丹。冰容入鏡纖埃靜，玉液添缾漱齒寒。莫遣桃花迷客路，千山萬水訪君難。
劒門兵革後，萬事盡堪悲。
鳥鼠無巢穴，兒童話別離。山川同昔日，荆棘是今時。征戰何年定，家家有畫旗。
雨暗商山過客稀，路傍孤店閉柴扉。
卸鞍良久茅簷下，待得巴人樵採歸。
一團青翠色，云是子陵家。
山帶新晴雨，溪留閏月花。瓶開巾漉酒，地坼筍抽芽。綵縟承顏面，朝朝賦白華。
異鄉三十口，親老復家貧。
無事乾坤內，虛爲翰墨人。歲華南去後，愁夢北來頻。惆悵江邊柳，依依又欲春。
先皇歌舞地，今日未遊巡。
幽咽龍池水，淒涼御榻塵。隨風秋樹棄，對月老宮人。萬事如桑海，悲來欲慟神。
辰州萬里外，想得逐臣心。
謫去刑名枉，人間痛惜深。誤將瑕指玉，遂使謾消金。計日西歸在，休爲澤畔吟。
故國遺墟在，登臨想舊遊。
一朝人事變，千載水空流。夢渚鴻聲晚，荆門樹色秋。片雲凝不散，遙挂望鄉愁。
洛陽岐路信悠悠，無事辭家兩度秋。
日下未馳千里足，天涯徒泛五湖舟。菏衣半浸緣鄉淚，玉貌潛銷是客愁。說向長安親與故，誰憐歲晚尚淹留。
何事陶彭澤，明時又挂冠。
爲耽泉石趣，不憚薜蘿寒。輕雪籠紗帽，孤猨傍醮壇。懸懸老松下，金竈夜燒丹。
江干入夜杵聲秋，百尺疎桐挂斗牛。
思苦自看明月苦，人愁不是月華愁。
成器雖因匠，懷剛本自天。
爲憐持寸節，長擬靜三邊。未入英髦用，空存鐵石堅。希君剖腹取，還解抱龍泉。
聞說征南沒，那堪故吏聞。
能持蘇武節，不受馬超勳。國破無家信，天秋有鴈羣。同榮不同辱，今日負將軍。
憶昨青襟醉裏分，酒醒迴首愴離羣。
舟移極浦城初掩，山束長江日早曛。客來有恨空思德，別後誰人更議文。常歎蘇生官太屈，應緣才似鮑參軍。
不見元生已數朝，浣花溪路去菲遙。
客舍早知渾寂寞，交情豈謂更蕭條。空有寸心思會面，恨無單酌遣相邀。驊驄幸自能馳驟，何惜揮鞭過柞橋。
聞道鑾輿歸魏闕，望雲西拜喜成悲。
寧知隴水煙銷日，再有園林秋薦時。渭水戰添亡虜血，秦人生覩舊朝儀。自慚出守辰州畔，不得親隨日月旗。
霽後江城風景涼，豈堪登眺只堪傷。
遠天螮蝀收殘雨，映水鸕鷀近夕陽。萬事無成空過日，十年多難不還鄉。不知何處銷茲恨，轉覺愁隨夜夜長。
旌旗曉過大江西，七校前驅萬隊齊。
千里政聲人共喜，三軍令肅馬前嘶。恩霑境內風初變，春入城陰柳漸低。桃李不須令更種，早知門下舊成蹊。
山上青松陌上塵，雲泥豈合得相親。
舉世盡嫌良馬瘦，唯君不棄臥龍貧。千金未必能移性，一諾從來許殺身。莫道書生無感激，寸心還是報恩人。
陰雲萬里晝漫漫，愁坐關心事幾般。
爲報春風休下雪，柳條初放不禁寒。
日長巴峽雨濛濛，又說歸舟路未通。
遊人不及西江水，先得東流到渚宮。
自憐春日客長沙，江上無人轉憶家。
光景却添鄉思苦，簷前數片落梅花。
三湘漂寓若流萍，萬里湘鄉隔洞庭。
羇客春來心欲碎，東風莫遣柳條青。
武陵何處在，南指楚雲陰。
花蕚連枝近，桃源去路深。啼鶯徒寂寂，征馬已駸駸。隄上千年柳，條條挂我心。
秋宵月色勝春宵，萬里天涯靜寂寥。
近來數夜飛霜重，只畏娑婆樹葉凋。
九月湘江水漫流，沙邊唯覽月華秋。
金風浦上吹黃葉，一夜紛紛滿客舟。
數載蹉跎罷搢紳，五湖乘興轉迷津。
如今野客無家第，醉處尋常是主人。
葉縣門前江水深，淺於羇客報恩心。
把君詩卷西歸去，一度相思一度吟。
風卷寒雲暮雪晴，江煙洗盡柳條輕。
簷前數片無人埽，又得書窗一夜明。
自用金錢買槿栽，二年方始得花開。
鮮紅未許佳人見，蝴蝶爭知早到來。
宋玉亭前悲暮秋，陽臺路上雨初收。
應緣此處人多別，松竹蕭蕭也帶愁。
畫角初鳴殘照微，營營鞍馬往來稀。
相逢士卒皆垂淚，八座朝天何日歸。
誰人不譴謫，君去獨堪傷。
長子家無弟，慈親老在堂。驚魂隨驛吏，冒暑向炎方。未到猨啼處，參差已斷腸。
江柳斷腸色，黃絲垂未齊。
人看幾重恨，鳥入一枝低。鄉淚正堪落，與君又解攜。相思萬里道，春去夕陽西。
虞帝南遊不復還，翠蛾幽怨水雲間。
昨夜月明湘浦宿，閨中珂珮度空山。
登高上山上，高處更堪愁。
野菊他鄉酒，蘆花滿眼秋。風煙連楚郡，兄弟客荆州。早晚朝天去，親隨定遠侯。
平生金石友，淪落向辰州。
已是二年客，那堪終日愁。尺書渾不寄，兩鬢計應秋。今夜相思月，情人南海頭。
憶昔千秋節，懽娛萬國同。
今來六親遠，此日一悲風。年少逢胡亂，時平似夢中。棃園幾人在，應是涕無窮。
三月江城柳絮飛，五年遊客送人歸。
故將別淚和鄉淚，今日闌干濕汝衣。
江湖思渺然，不離國門前。
折葦魚沈藻，攀藤鳥出煙。生衣宜水竹，小酒入詩篇。莫怪侵星坐，神清不欲眠。
莫話邊庭事，心摧不欲聞。
數年家隴地，舍弟歿胡軍。每念支離苦，常嗟骨肉分。急難何日見，遙哭隴西雲。
今來秋已暮，還恐未成歸。
夢裏家仍遠，愁中葉又飛。竹聲風度急，燈影月來微。得見梁夫子，心源有所依。
九月龜城暮，愁人閉草堂。
地卑多雨潤，天暖少秋霜。縱欲傾新酒，其如憶故鄉。不知更漏意，惟向客邊長。
渚宮無限客，相見獨相親。
長路皆同病，無言似一身。歲寒唯愛竹，憔悴不堪春。細與知音說，攻文恐悞人。
愁裏惜春深，聞幽即共尋。
貴看花柳色，圖放別離心。客醉花能笑，詩成花伴吟。爲君調綠綺，先奏鳳歸林。
弟兄書忽到，一夜喜兼愁。
空館復聞雨，貧家怯到秋。坐中孤燭暗，窗外數螢流。試以他鄉事，明朝問子游。
長憶江頭執別時，論文未有不相思。
鴈過經秋無尺素，人來終日見新詩。心思食檗何由展，家似流萍任所之。悔學秦人南避地，武陵原上又徵師。
君向長沙去，長沙僕舊諳。
雖之桂嶺北，終是闕庭南。山靄生朝雨，江煙作夕嵐。松醪能醉客，慎勿滯湘潭。
漢將歸來虜塞空，旌旗初下玉關東。
高蹄戰馬三千匹，落日平原秋草中。
送客身爲客，思家愴別家。
暫收雙眼淚，遙想五陵花。路遠征車迥，山迴劍閣斜。長安君到日，春色未應賒。
故人能愛客，秉燭會吾曹。
家爲朋徒罄，心緣翰墨勞。夜寒銷臘酒，霜冷重綈袍。醉臥西窗下，時聞鴈響高。
悲風慘慘雨修修，峴北山低草木愁。
暗發前軍連夜戰，平明旌斾入襄州。
五營飛將擁霜戈，百里僵屍滿濜河。
日暮歸來看劍血，將軍却恨殺人多。
龍繞旌竿獸滿旗，飜營乍似雪中移。
中軍一隊三千騎，盡是幷州遊俠兒。
弱質人皆棄，唯君手自栽。
藟含霜後竹，香惹臘前梅。擬託凌雲勢，須憑接引材。清陰如可惜，黃鳥定飛來。
寶鈿香蛾翡翠裙，裝成掩泣欲行雲。
殷勤好取襄王意，莫向陽臺夢使君。
雖聽採蓮曲，詎識採蓮心。
漾檝愛花遠，回船愁浪深。煙生極浦色，日落半江陰。同侶憐波靜，看妝墮玉簪。
涔陽女兒花滿頭，毿毿同泛木蘭舟。
秋風日暮南湖裏，爭唱菱歌不肯休。
胡風略地燒連山，碎葉孤城未下關。
山頭烽子聲聲呌，知是將軍夜獵還。
俗塵浮垢閉禪關，百歲身心幾日閑。
安得此生同草木，無營長在四時間。
畫角三聲動客愁，曉霜如雪覆江樓。
誰道桂林風景暖，到來重著皁貂裘。
花是深紅葉麴塵，不將桃李共爭春。
今日驚秋自憐客，折來持贈少年人。
亞相何年鎮百蠻，生涯萬事瘴雲間。
夜郎城外誰人哭，昨日空餘旌節還。
看花淚盡知春盡，魂斷看花秪恨春。
名位未霑身欲老，詩書寧救眼前貧。
楊柳煙含灞岸春，年年攀折爲行人。
好風若借低枝便，莫遣青絲埽路塵。
埽石焚香禮碧空，露華偏濕蘂珠宮。
如何說得天壇上，萬里無雲月正中。
綺陌彤彤花照塵，王門侯邸盡朱輪。
城南舊有山村路，欲向雲霞覓主人。
雲公蘭若深山裏，月明松殿微風起。
試問空門清淨心，蓮花不著秋潭水。
手把杏花枝，未曾經離別。
黃昏掩門後，寂寞自心知。
獨掩衡門秋景閑，洛陽才子訪柴關。
莫嫌濁酒君須醉，雖是貧家菊也斑。同人願得長攜手，久客深思一破顏。却笑孟嘉吹帽落，登高何必上龍山。
今朝歡稱玉京天，況值關東俗理年。
舞態疑迴紫陽女，歌聲似遏綵雲仙。盤空雙鶴驚几劍，灑砌三花度管弦。落日香塵擁歸騎，囗風油幕動高煙。
西樓見月似江城，脈脈悠悠倚檻情。
萬里此情同皎潔，一年今日最分明。初驚桂子從天落，稍誤蘆花帶雪平。知稱玉人臨水見，可憐光彩有餘清。
暫作宜陽客，深知太守賢。
政移千里俗，人戴兩重天。舊郭多新室，閑坡盡辟田。倘令黃霸在，今日恥同年。
千種庭前樹，人移樹不移。
看花愁作別，不及未栽時。
江東萬里外，別後幾悽悽。
峽路花應發，津亭柳正齊。酒傾遲日暮，川闊遠天低。心繫征帆上，隨君到剡溪。
好住好住王司戶，珍重珍重李參軍。
一東一西如別鶴，一南一北似浮雲。月照疎林千片影，風吹寒水萬里紋。別易會難今古事，非是余今獨與君。
子陵棲遁處，堪繫野人心。
溪水浸山影，嵐煙向竹陰。忘機看白日，留客醉瑤琴。愛此多詩興，歸來步步吟。
柱史今何適，西行詠陟岡。
也知人惜別，終美鴈成行。春雨桃花靜，離尊竹葉香。到時丞相閣，應喜棣華芳。
寒江近戶漫流聲，竹影臨窗亂月明。
歸夢不知湖水闊，夜來還到洛陽城。
乘夕棹歸舟，緣源二轉幽。
月明看嶺樹，風靜聽溪流。嵐氣船間入，霜華衣上浮。猨聲雖此夜，不是別家愁。
遠客驚秋早，江天夜露新。
滿庭惟有月，空館更何人。卜命知身賤，傷寒舞劒頻。猨啼曾下淚，可是爲憂貧。
歲暮天涯客，寒窗欲曉時。
君恩空自感，鄉思夢先知。重誼人愁別，驚棲鵲戀枝。不堪樓上角，南向海風吹。
獨向東亭坐，三更待月開。
螢光入竹去，水影過江來。露滴千家靜，年流一葉催。龍鐘萬里客，正合故人哀。
二陵恭婦道，六寢盛皇情。
禮遜生前貴，恩追歿後榮。幼王親捧土，愛女復連塋。東望長如在，誰云向玉京。
後庭攀畫柳，上陌咽清笳。
命婦羞蘋葉，都人插柰花。壽宮星月異，仙路往來賒。縱有迎仙術，終悲隔絳紗。
斷續長門下，清泠逆旅秋。
征夫應待信，寒女不勝愁。帶月飛城上，因風散陌頭。離居偏入聽，況復送歸舟。
曉發漁門戍，晴看擔石湖。
日銜高浪出，天入四空無。尺寸分洲島，纖毫指舳艫。渺然從此去，誰念客帆孤。
紫殿俯千官，春松應合歡。
御爐香焰暖，馳道玉聲寒。乳燕翻珠綴，祥烏集露盤。宮花一萬樹，不敢舉頭看。
少年輕會復輕離，老大開心總是悲。
強說前程聊自慰，未知攜手定何時。公才屈指登黃閣，匪服胡顏上赤墀。想到長安誦佳句，滿朝誰不念瓊枝。
夜合花開香滿庭，夜深微雨醉初醒。
遠書珍重何曾達，舊事淒涼不可聽。去日兒童皆長大，昔年親友半凋零。明朝又是孤舟別，愁見河橋酒幔青。
楚臘還無雪，江春又足風。
馬羸三逕外，人病四愁中。西塞波濤闊，南朝寺舍空。猶銜步兵酒，宿醉在除東。
歲積登朝戀，秋加陋巷貧。
宿酲因夜歇，佳句得愁新。盡日憑幽几，何時上軟輪。漢廷風憲在，應念匪躬人。
力取誠多難，天亡路亦窮。
有心裁帳下，無面到江東。命厄留騅處，年銷逐鹿中。漢家神器在，須廢拔山功。
野棠花覆地，山館夜來陰。
馬蹟穿雲去，雞聲出澗深。清風時偃草，久旱或爲霖。試與惸嫠話，猶堅借寇心。
出門山未曙，風葉暗蕭蕭。
月影臨荒柵，泉聲近廢橋。歲經秋後役，程在洛中遙。寄謝金門侶，弓旌悞見招。
浪跡終年客，驚心此地春。
風前獨去馬，澤畔耦耕人。老大交情重，悲涼外物親。子雲今在宅，應見柳條新。
卓絕明時第，孤貞貴後貧。
郄詵爲胄子，季札是鄉人。筆下調金石，花開領搢紳。那堪歸葬日，哭渡柳楊津。
玉立分堯緒，笄年下相門。
早加于氏對，偏占館陶恩。淚有潛成血，香無却返魂。共知何駙馬，垂白抱天孫。
萬事竟蹉跎，重泉恨若何。
官臨環衛小，身逐轉蓬多。麗藻嘗專席，閑情欲爛柯。春風宛陵路，丹旐在滄波。
水國芒種後，梅天風雨涼。
露蠶開晚簇，江燕繞危檣。山趾北來固，潮頭西去長。年年此登眺，人事幾銷亡。
君非三諫寤，禮許一身逃。
自樹終天戚，何裨事主勞。衆魚應餌骨，多士盡餔糟。有客椒漿奠，文衰不繼騷。
雲屋何年客，青山白日長。
種花春掃雪，看籙夜焚香。上象壺中闊，平生醉裏忙。幸承仙籍後，乞取大還方。
永安宮外有祠堂，魚水恩深祚不長。
角立一方初退舍，擬稱三漢更圖王。人同過隟無留影，石在窮沙尚啓行。歸蜀降吳竟何事，爲陵爲谷共蒼蒼。
君爲宮保及清時，冠蓋初閑拜武遲。
五色詔中宣九德，百僚班外置三師。山泉遂性休稱疾，子弟能官各受詞。不學鑄金思范蠡，乞言猶許上丹墀。
杏花榆莢曉風前，雲際離離上峽船。
江轉數程淹驛騎，楚曾三戶少人煙。看春又過清明節，算老重經癸巳年。幸得柱山當郡舍，在朝長詠卜居篇。
漢代文明今盛明，猶將賈傅暫專城。
何妨密旨先符竹，莫是除書誤姓名。蝸舍喜時春夢去，隼旟行處瘴江清。新年只可三十二，却笑潘郎白髮生。
閑齋夜擊唾壺歌，試望夷門奈遠何。
每聽寒笳離夢斷，時窺清鑑旅愁多。初驚宵漏丁丁促，已覺春風習習和。海內故人君最老，花開鞭馬更相過。
謝庭風韻婕妤才，天縱斯文去不迴。
一宅柳花今似雪，鄉人擬築望仙臺。
百戰初休十萬師，國人西望翠華時。
家家盡唱升平曲，帝幸梨園親製詞。
奪嫡心萌事可憂，四賢西笑暫安劉。
後王不敢論珪組，土偶人前枳樹秋。
露盤花水望三星，髣髴虛無爲降靈。
斜漢沒時人不寐，幾條蛛網下風庭。
楚塞餘春聽漸稀，斷猿今夕讓霑衣。
雲埋老樹空山裏，髣髴千聲一度飛。
千門萬戶迷，佇立月華西。
畫戟晨光動，春松宿露低。主文親玉扆，通籍入金閨。肯念從戎去，風沙事鼓鞞。
上陌行初盡，嚴城立未開。
人疑早朝去，客是遠方來。伏奏徒將命，周行自引才。可憐霄漢曙，鴛鷺正徘徊。
忽忝諸卿位，仍陪長者車。
禮容皆若舊，名籍自憑虛。上路花偏早，空山雲甚餘。却愁新詠發，酬和不相如。
仙客誠難訪，吾人豈易同。
獨遊應駐景，相顧且吟風。藥畹瓊枝秀，齋軒粉壁空。不題三五字，何以達壺公。
遠愛東光縣，平臨若木津。
一城見先日，百里早驚春。德禮邀才重，恩輝拜命新。幾時裁尺素，滄海有枯鱗。
特建青油幕，量分紫禁師。
自然知召子，不用問從誰。文武輕車少，腥膻左袵衰。北風如有寄，畫取受降時。
台鼎嘗虛位，夔龍莫致堯。
德音冥秘府，風韻散清朝。天上文星落，林端玉樹凋。有吳君子墓，返葬故山遙。
日愛南山好，時逢夏景殘。
白雲兼似雪，清晝乍生寒。九陌峰如墜，千門翠可團。欲知形勝盡，都在紫宸看。
燕燕辭巢蟬蛻枝，窮居積雨壞藩籬。
夜長簷霤寒無寢，日晏廚煙溼未炊。悟主一言那可學，從軍五首竟徒爲。故人驄馬朝天使，洛下秋聲恐要知。
春雨如煙又若絲，曉來昏處晚晴時。
仙人掌上芙蓉沼，柱史關西松柏祠。幾許歲華銷道路，無窮王事繫戎師。迴瞻二妙非吾侶，日對三峰自有期。
雪月相輝雲四開，終風助凍不揚埃。
萬重瓊樹宮中接，一直銀河天上來。荆楚歲時知染翰，湘吳醇酎憶銜桮。強題縑素無顏色，鴻雁南飛早晚迴。
禁瑣天漿嫩，虞行夜月寒。
一瓢那可醉，應遣試嘗看。
之荆且願依劉表，折桂終慙見郄詵。
舍弟未應絲作鬢，園公不用印隨身。
翠羽雕蟲日日新，翰林工部欲何神。
自悲由瑟無彈處，今作關西門下人。
衛郊多壘少人家，南渡天寒日又斜。
君子素風悲已矣，杏園無復一枝花。
曾絕朱纓吐錦茵，欲披荒草訪遺塵。
秋風忽灑西園淚，滿目山陽笛裏人。
寒光凝雪彩，限直居粉闈。
怳疑白雲上，乍覺金印非。樹色靄虛空，琴聲諧素徽。明晨阻通籍，獨臥挂朝衣。
夙心曠何許，日暮依林薄。
流水不待人，孤雲時映鶴。濛濛千萬花，曷爲神仙藥。不遇爛柯叟，報非舊城郭。
丈夫得寶劍，束髮曾書紳。
嗟吁一朝遇，願言千載鄰。心許留家樹，辭直斷佞臣。焉能爲繞指，拂拭試時人。
萬事非京國，千山擁麗譙。
佩刀看日曬，賜馬傍江調。言語多重譯，壺觴每獨謠。沿流如著翅，不敢問歸橈。
雨霜地如雪，松桂青參差。
鶴警晨光上，步出南軒時。所遇各有適，我懷亦自怡。願言緘素封，昨夜夢瓊枝。
重軒深似谷，列柏鎮含烟。
境絕蒼蠅到，風生白雪前。彈冠驚迹近，專席感恩偏。霄漢朝來下，油幢路幾千。
何事到容州，臨池照白頭。
興隨年已往，愁與水長流。僶俯思逋客，辛勤悔飯牛。詩人亦何意，樹草欲忘憂。
夕霽涼飆至，翛然心賞諧。
清光松上月，虛白郡中齋。置酒平生在，開衿願見乖。殷勤寄雙鯉，夢想入君懷。
匣中三尺劍，天上少微星。
勿謂相去遠，壯心曾不停。
古有弓旌禮，今徴草澤臣。
方同白衣見，不是棄繻人。
華亭不相識，衛國復誰知。
悵望沖天羽，甘心任畫師。
白髮侵侵生有涯，青襟曾愛紫河車。
自憐悟主難歸去，馬上看山恐到家。
青史編名在篋中，故林遺廟揖仁風。
還將文字如顏色，暫下蒲車爲魯公。
一旦悲歡見孟光，十年辛苦伴滄浪。
不知筆硯緣封事，猶問傭書日幾行。
昨日偷閑看花了，今朝多雨奈人何。
人間盡似逢花雨，莫愛芳菲濕綺羅。
南渡登州即水仙，西垣有客思悠然。
因君相問爲官意，不賣毗陵負郭田。
萬年枝下昔同趨，三事行中半已無。
路自長沙忽相見，共驚雙鬢別來殊。
武陵緣源不可到，河陽帶縣詎堪誇。
枝枝如雪南關外，一日休閑盡屬花。
風雨荆州二月天，問人初雇峽中船。
西南一望雲和水，猶道黔南有四千。
今朝天景清，秋入晉陽城。
露葉離披處，風蟬三數聲。那言苦行役，值此遠徂征。莫話心中事，相看氣不平。
朱弦韻正調，清夜似聞韶。
山館月猶在，松枝雪未消。城笳三奏曉，別鶴一聲遙。明日思君處，春泉翻寂寥。
山斷塞初平，人言古戰庭。
泉冰聲更咽，陰火燄偏青。月落雲沙黑，風迴草木腥。不知秦與漢，徒欲弔英靈。
華館遲嘉賓，逢迎淑景新。
錦筵開絳帳，玉佩下朱輪。曲裏三仙會，風前百囀春。欲知忘味處，共仰在齊人。
大賢持贈一明璫，蓬蓽初驚滿室光。
埋沒劍中生紫氣，塵埃瑟上動清商。荆山璞在終應識，楚國人知不是狂。莫恨伏轅身未老，會將筋力是王良。
洛陽宮觀與天齊，雪淨雲消月未西。
清淺乍分銀漢近，輝光漸覺玉繩低。綠醽乍熟堪聊酌，黃竹篇成好命題。應念武關山斷處，空愁簿領候晨雞。
曾識將軍段匹磾，幾場花下醉如泥。
春來欲問林園主，桃李無言鳥自啼。
曉日天山雪半晴，紅旗遙識漢家營。
近來胡騎休南牧，羊馬城邊春草生。
雲濕烟封不可闚，畫時唯有鬼神知。
幾回逢著天台客，認得巖西最老枝。
一點青螺白浪中，全依水府與天通。
晴江萬里雲飛盡，鼇背參差日氣紅。
滿地霜蕪葉下枝，幾回吟斷四愁詩。
漢家若欲論封禪，須及相如未病時。
白社會中嘗共醉，青雲路上未相逢。
時人莫小池中水，淺處無妨有臥龍。
無葉無枝不見空，連天撲地逕纔通。
山鶯驚起酒醒處，火焰燒人雪噴風。
翠輦西歸七十春，玉堂珠綴儼埃塵。
武皇弓劍埋何處，泣問上陽宮裏人。
愁雲漠漠草離離，太乙句陳處處疑。
薄暮毀垣春雨裏，殘花猶發萬年枝。
烽煙猶未盡，年鬢暗相催。
輕敵心空在，彎弓手不開。馬依秋草病，柳傍故營摧。唯有酬恩客，時聽說劍來。
蕭郎自小賢，愛客不言錢。
有酒輕寒夜，無愁倚少年。閑尋織錦字，醉上看花船。好是關身事，從人道性偏。
白髮放橐鞬，梁王愛舊全。
竹籬江畔宅，梅雨病中天。時奉登樓讌，閑脩上水船。邑人興謗易，莫遣鶴支錢。
迴望湓城遠，西風吹荻花。
暮潮江勢闊，秋雨鴈行斜。多醉渾無夢，頻愁欲到家。漸驚雲樹轉，數點是晨鵶。
紅葉江邨夕，孤煙草舍貧。
水清魚識釣，林靜犬隨人。採掇山無主，扶持藥有神。客來唯勸酒，蝴蝶是前身。
吳蜀何年別，相逢漢水頭。
望鄉心共醉，握手淚先流。宿霧千山曉，春霖一夜愁。離情方浩蕩，莫說去刀州。
江邨風雪霽，曉望忽驚春。
畊地人來早，營巢鵲語頻。帶花移樹小，插槿作籬新。何事勝無事，窮通任此身。
坐惜年光變，遼陽信未通。
燕迷新畫屋，春識舊花叢。夢繞天山外，愁翻錦字中。昨來誰是伴，鸚鵡在簾櫳。
幾年滄海別，相見竟多違。
鬢髮緣愁白，音書爲嬾稀。新詩徒有贈，故國未同歸。人事那堪問，無言是與非。
西南城上高高處，望月分明似玉鈎。
朱檻人雲看鳥滅，綠楊如薺遶江流。定知有客嫌陳榻，從此無人上庾樓。今日卷簾天氣好，不勞騎馬看揚州。
東風雨洗順陽川，蜀錦花開綠草田。
彩雉鬬時頻駐馬，酒旗翻處亦留錢。新晴日照山頭雪，薄暮人爭渡口船。早晚到家春欲盡，今年寒食月初圓。
今朝血淚問蒼蒼，不分先悲旅館喪。
人送劍來歸隴上，鴈飛書去呌衡陽。還家路遠兒童小，埋玉泉深晝夜長。望盡素車秋草外，欲將身贖返魂香。
海上神山綠，溪邊杏樹紅。
不知何處去，月照玉樓空。
較獵燕山經幾春，雕弓白羽不離身。
年來馬上渾無力，望見飛鴻指似人。
仁壽元和二百年，濛籠水墨淡如煙。
當時憔悴題名日，漢祖龍潛未上天。
春遲不省似今年，二月無花雪滿天。
村店閉門何處宿，夜深遙喚渡江船。
荒陂古堞欲千年，名振圖書劍在泉。
今日諸孫拜墳樹，愧無文字續燕然。
竹林會裏偏憐小，淮水清時最覺賢。
莫倚兒童輕歲月，丈人曾共爾同年。
綠林兵起結愁雲，白羽飛書未解紛。
天子欲開三面網，莫將弓箭射官軍。
御馬新騎禁苑秋，白鷹來自東海頭。
漢皇無事須游獵，雪亂爭飛錦臂韝。
護霜雲映月朦朧，烏鵲爭飛井上桐。
半夜酒醒人不覺，滿池荷葉動秋風。
煙水初銷見萬家，東風吹柳萬條斜。
大堤欲上誰相伴，馬踏春泥半是花。
自從身屬富人侯，蟬噪槐花已四秋。
今日一莖新白髮，懶騎官馬到幽州。
十年憔悴武陵溪，鶴病深林玉在泥。
今日太行平似砥，九霄初倚入雲梯。
南州風土滯龍媒，黃紙初飛勅字來。
二月曲江連舊宅，阿婆情熟牡丹開。
翠輦紅旌去不回，蒼蒼宮樹鎖青苔。
有人說得當時事，曾見長生玉殿開。
高梧葉盡鳥巢空，洛水潺湲夕照中。
寂寂天橋車馬絕，寒鴉飛入上陽宮。
籬外涓涓澗水流，槿花半點夕陽收。
欲題名字知相訪，又恐芭蕉不奈秋。
書來未報幾時還，知在三湘五嶺間。
獨立衡門秋水闊，寒鴉飛去日銜山。
離宮路遠北原斜，生死恩深不到家。
雲雨今歸何處去，黃鸝飛上野棠花。
年來七十罷耕桑，就暖支羸強下牀。
滿眼兒孫身外事，閑梳白髮對殘陽。
懶性如今成野人，行藏由興不由身。
莫驚此度歸來晚，買得西山正值春。
傷心欲問前朝事，惟見江流去不回。
日暮東風春草綠，鷓鴣飛上越王臺。
風前推折千年劍，巖下澄空萬古潭。
雙劍變成龍化去，兩溪相並水歸南。
金錢贖得免刀痕，聞道禽魚亦感恩。
好去長江千萬里，不須辛苦上龍門。
故里心期奈別何，手栽芳樹憶庭柯。
東臯黍熟君應醉，梨葉初紅白露多。
自笑儒生著戰袍，書齋壁上挂弓刀。
如今便是征人婦，好織迴文寄竇滔。
芳菲美豔不禁風，未到春殘已墜紅。
惟有側輪車上鐸，耳邊長似呌東東。
雲架重樓出郡城，虹梁雅韻仲宣情。
越王空置千年跡，丞相兼揚萬古名。過鳥時時衝客會，閑風往往弄江聲。謬將蹇步尋高躅，魚目驪珠豈繼明。
束簡下高閣，買符驅短轅。
故人惜分袂，結念醉芳罇。切切別思纏，蕭蕭征騎煩。臨歸無限意，相視却忘言。
聖代爲遷客，虛皇作近臣。
法尊稱大洞，學淺忝初真。鸞鳳文章麗，煙霞翰墨新。羨君尋句曲，白鵠是三神。
謫宦聞嘗賦，遊仙便作詩。
白銀雙闕戀，青竹一龍騎。先入茅君洞，旋過葛稚陂。無然列禦寇，五日有還期。
試向疎林望，方知節候殊。
亂聲千葉下，寒影一巢孤。不蔽秋天雁，驚飛夜月烏。霜風與春日，幾度遣榮枯。
達人心自適，旅舍當閑居。
不出來時徑，重看讀了書。晚山嵐色近，斜日樹陰疎。盡是忘言客，聽君誦子虛。
寒盡鴻先去，江迴客未歸。
早知名是幻，不敢繡爲衣。霧積川原暗，山多郡縣稀。今朝下湘岸，更逐鷓鴣飛。
莫問蒼梧遠，而今世路難。
胡塵不到處，即是小長安。
來自三湘到五溪，青楓無樹不猨啼。
名慙竹使宦情少，路隔桃源歸思迷。鵩鳥賦成知性命，鯉魚書至恨暌攜。煩君強著潘年比，騎省風流詎可齊。
盡出花鈿與四隣，雲鬟剪落厭殘春。
暫驚風燭難留世，便是蓮花不染身。貝葉欲翻迷錦字，梵聲初學悞梁塵。從今豔色歸空後，湘浦應無解珮人。
欲眠不眠夜深淺，越鳥一聲空山遠。
庭木蕭蕭落葉時，溪聲雨聲聽不辨。溪流潺潺雨習習，燈影山光滿窗入。棟里不知渾是雲，曉來但覺衣裳濕。
江南寒食早，二月杜鵑鳴。
日暖山初綠，春寒雨欲晴。浴蠶當社日，改火待清明。更喜瓜田好，令人憶邵平。
塔廟出招提，登臨碧海西。
不知人意遠，漸覺鳥飛低。稍與雲霞近，如將日月齊。遷喬未得意，徒欲躡雲梯。
野人膺辟命，溪上掩柴扉。
黃卷猶將去，青山豈更歸。馬留苔蘚迹，人脫薜蘿衣。他日相思處，天邊望少微。
日影化爲虹，彎彎出浦東。
一條微雨後，五色片雲中。輪勢隨天度，橋形跨海通。還將飲水處，持送使車雄。
晚望秋高夜，微明欲曙河。
橋成鵲已去，機罷女應過。月上殊開練，雲行類動波。尋源不可到，耿耿復如何。
謝公遺詠處，池水夾通津。
古往人何在，年來草自春。色宜波際綠，香愛雨中新。今日青青意，空悲行路人。
丈夫不感恩，感恩寧有淚。
心頭感恩血，一滴染天地。
道爲詩書重，名因賦頌雄。
禮闈曾擢桂，憲府既乘驄。流水生涯盡，浮雲世事空。唯餘舊臺柏，蕭瑟九原中。
律曆千年會，車書萬里同。
固期常戴日，豈意厭觀風。地慘新疆理，城摧舊戰功。山河萬古壯，今夕盡歸空。
國以重明受，天從諒闇移。
諸侯方北面，白日忽西馳。龍影當泉落，鴻名向廟垂。永言青史上，還見戴無爲。
早春見花枝，朝朝恨發遲。
直看花落盡，却意未開時。以此方人世，彌令感盛衰。始知山簡遶，頻向習家池。
翩翩書記早曾聞，二十年來願見君。
今日相逢悲白髮，同時幾許在青雲。人從北固山邊去，水到西陵渡口分。會作王門曳裾客，爲余前謝鮑將軍。
龍向洞中銜雨出，鳥從花里帶香飛。
白雲斷處見明月，黃葉落時聞擣衣。
王氏家山昔在茲，陸機爲賦陸雲詩。
青蓮香匝東西宇，日月與僧無盡時。
柳家汀洲孟冬月，雲寒水清荻花發。
一枝持贈朝天人，願比蓬萊殿前雪。
陽關多古調，無奈醉中聞。
歸夢吳山遠，離情楚水分。孤舟經暮雨，征路入秋雲。後夜同明月，山窗定憶君。
陋巷無車轍，煙蘿總是春。
賈生獨未達，原憲竟忘貧。草座留山月，荷衣遠洛塵。最憐知己在，林下訪閑人。
仙仗肅朝官，承平聖主歡。
月沈宮漏靜，雨濕禁花寒。丹荔來金闕，朱櫻貢玉盤。六龍扶御日，只許近臣看。
山曉旅人去，天高秋氣悲。
明河川上沒，芳草露中衰。此別又千里，少年能幾時。心知剡溪路，聊且寄前期。
旅館誰相問，寒燈獨可親。
一年將盡夜，萬里未歸人。寥落悲前事，支離笑此身。愁顏與衰鬢，明日又逢春。
出門逢故友，衣服滿塵埃。
歲月不可問，山川何處來。綺城容弊宅，散職寄靈臺。自此留君醉，相歡得幾回。
天秋月又滿，城闕夜千重。
還作江南會，翻疑夢裏逢。風枝驚暗鵲，露草覆寒蛩。羈旅長堪醉，相留畏曉鐘。
萬里楊柳色，出關送故人。
輕煙拂流水，落日照行塵。積夢江湖闊，憶家兄弟貧。裴回灞亭上，不語自傷春。
年年五湖上，厭見五湖春。
長醉非關酒，多愁不爲貧。山川迷道路，伊洛困風塵。今日扁舟別，俱爲滄海人。
將歸汾水上，遠省錦城來。
已泛西江盡，仍隨北鴈迴。暮雲征馬速，曉月故關開。漸向庭闈近，留君醉一杯。
擾擾倦行役，相逢陳蔡間。
如何百年內，不見一人閑。對酒惜餘景，問程愁亂山。秋風萬里道，又出穆陵關。
暑夜宿南城，懷人夢不成。
高樓邀落月，疊鼓送殘更。隔浦雲林近，滿川風露清。東碕不可見，矯首若爲情。
蕭條心境外，兀坐獨參禪。
蘿月明盤石，松風落潤泉。性空長入定，心悟自通玄。去住渾無跡，青山謝世緣。
王者應無敵，天兵動遠征。
建牙連朔漠，飛騎入胡城。夜月邊城影，秋風隴水聲。陳琳能草檄，含笑出長平。
步入招提路，因之訪道林。
石龕苔蘚積，香徑白雲深。雙樹含秋色，孤峰起夕陰。屧廊行欲遍，回首一長吟。
暖日菜心稠，晴煙麥穗抽。
客心雙去翼，歸夢一扁舟。廢塔巢雙鶴，長波漾白鷗。關山明月到，愴惻十年遊。
歷歷愁心亂，迢迢獨夜長。
春帆江上雨，曉鏡鬢邊霜。啼鳥雲山靜，落花溪水香。家人亦念我，與汝黯相忘。
一謫長沙地，三年歎逐臣。
上書憂漢室，作賦弔靈均。舊宅秋荒草，西風客薦蘋。淒涼回首處，不見洛陽人。
歲晚齋居寂，情人動我思。
每因一尊酒，重和百篇詩。月冷猨啼慘，天高鴈去遲。夜郎流落久，何日是歸期。
白髮金陵客，懷歸不暫留。
交情分兩地，行色載孤舟。黃葉蟬吟晚，滄江鴈送秋。何年重會此，詩酒復追游。
獨釣春江上，春江引趣長。
斷煙栖草碧，流水帶花香。心事同沙鳥，浮生寄野航。荷衣塵不染，何用濯滄浪。
巖雲掩竹扉，去鳥帶餘暉。
地僻生涯薄，山深俗事稀。養花分宿雨，翦葉補秋衣。野渡逢漁子，同舟蕩月歸。
濯濯長亭柳，陰連灞水流。
雨搓金縷細，煙褭翠絲柔。送客添新恨，聽鶯憶舊遊。贈行多折取，那得到深秋。
白髮照烏紗，逢人只自嗟。
官閑如致仕，客久似無家。夜雨孤燈夢，春風幾度花。故園歸有日，詩酒老生涯。
山行分曙色，一路見人稀。
野鳥啼還歇，林花墮不飛。雲迷棲鶴寺，水澀釣魚磯。回首天將暝，逢僧話未歸。
遠訪山中客，分泉謾煮茶。
相攜林下坐，共惜鬢邊華。歸路逢殘雨，沿溪見落花。候門童子問，遊樂到誰家。
門掩青山臥，莓苔積雨深。
病多知藥性，客久見人心。衆鳥趨林健，孤蟬抱葉吟。滄洲詩社散，無夢盍朋簪。
月明溪水上，誰識步虛聲。
夜靜金波冷，風微玉練平。自知塵夢遠，一洗道心清。更弄瑤笙罷，秋空鶴又鳴。
補衲隨緣住，難違塵外蹤。
木杯能渡水，鐵鉢肯降龍。到處棲雲榻，何年臥雪峰。知師歸日近，應偃舊房松。
同到長真寺，青山四面同。
鳥啼花竹暗，人散戶庭空。蒲潤千年雨，松門午夜風。舊遊悲往日，回首各西東。
山氣碧氤氳，深林帶夕曛。
人歸孤嶂晚，犬吠隔溪雲。杉竹何年種，煙塵此地分。桃源寧異此，猶恐世間聞。
蘭若倚西岡，年深松桂長。
似聞葛洪井，還近贊公房。挂衲雲林靜，翻經石榻涼。下方一回首，煙露日蒼蒼。
野橋秋水落，江閣暝煙微。
白日又欲午，高人猶未歸。青林依古塔，虛館靜柴扉。坐久思題字，翻憐柿葉稀。
共有春山興，幽尋此日同。
談詩訪靈徹，入社愧陶公。竹暗閉房雨，茶香別院風。誰知塵境外，路與白雲通。
古井庇幽亭，涓涓一竇明。
仙源通海水，靈液孕山精。久旱寧同涸，長年秪自清。欲彰貞白操，酌獻使君行。
仗劍萬里去，孤城遼海東。
旌旗愁落日，鼓角壯悲風。野迥邊塵息，烽消戍壘空。轅門正休暇，投策拜元戎。
百年渾是客，白髮總盈顛。
佛國三秋別，雲臺五色連。朝盤香積飯，夜甕落花泉。遙憶談玄地，月高人未眠。
禪心如落葉，不逐曉風顛。
猊坐翻蕭瑟，臯比喜接連。芙蓉開紫霧，湘玉映清泉。白晝談經罷，閑從石上眠。
德士名難避，風流學濟顛。
禮羅加璧至，薦鶚與雲連。塵世休飛錫，松林且枕泉。近聞離講席，聽雨半山眠。
白髮懷閩嶠，丹心戀薊門。
官閑勝道院，宅遠類荒村。二月霜花薄，羣山雨氣昏。東菑春事及，好向野人論。
何言訪衰疾，旌斾重淹留。
謝禮誠難荅，裁詩豈易酬。江清寒照動，山迥野雲秋。一醉龍沙上，終歡勝舊遊。
奏書歸闕下，祖帳出湘東。
滿座他鄉別，何年此會同。藉芳憐岸草，聞笛怨江風。且莫乘流去，心期在醉中。
楚人方苦熱，柱史獨聞蟬。
晴日暮江上，驚風一葉前。蕩搖清管雜，幽咽野風傳。旅舍聞君聽，無由更晝眠。
高會吹臺中，新年月桂空。
貂蟬臨野水，旌斾引春風。細草縈斜岸，纖條出故叢。微文復看獵，寧與解神同。
受辭分路遠，會府見君稀。
雨雪經年去，軒車此日歸。暮春愁見別，久客順相依。寂寞伊川上，楊花空自飛。
舉袂掩離弦，枉君愁思篇。
忽驚池上鷺，下咽隴頭泉。對牖牆陰滿，臨扉日影圓。賴聞黃太守，章句此中傳。
移家住漢陰，不復問華簪。
貰酒宜城近，燒田夢澤深。暮山逢鳥入，寒水見魚沈。與物皆無累，終年愜本心。
昔人從逝水，有客弔秋風。
何意千年隔，論心一日同。楚亭方作亂，漢律正酬功。倏忽桑田變，讒言亦已空。
大江橫萬里，古渡渺千秋。
浩浩波聲險，蒼蒼天色愁。三方歸漢鼎，一水限吳州。霸國今何在，清泉長自流。
安親非避地，羈旅十餘年。
道長時流許，家貧故舊憐。相逢今歲暮，遠別一方偏。去住俱難說，江湖正渺然。
自憶專房寵，曾居第一流。
移恩向他處，暫妒不容收。夜靜管弦絕，月明宮殿秋。空將舊時意，長望鳳皇樓。
衰鬢辭餘秩，秋風入故園。
結茅成暖室，汲井及清源。鄰里桑麻接，兒童笑語喧。終朝非役役，聊寄遠人言。
與道共浮沈，人間歲月深。
是非園吏夢，憂喜塞翁心。細草誰開徑，芳條自結陰。由來居物外，無事可抽簪。
十方俱是夢，一念偶尋山。
望剎經巴寺，持瓶向蜀關。亂猨心本定，流水性長閑。世俗多離別，王城幾日還。
律儀通外學，詩思入禪關。
煙景隨緣到，風姿與道閑。貫花留靜室，咒水度空山。誰識浮雲意，悠悠天地間。
相傳五部學，更有一人成。
此日靈山去，何方半座迎。麻衣逢雪暖，草履躡雲輕。若見中林石，應知第四生。
今夜初聽雨，江南杜若青。
功名何鹵莽，兄弟總彫零。夢遠愁蝴蝶，情深愧鶺鴒。撫孤終日意，身世尚流萍。
兵塵猶澒洞，僧舍亦徵求。
師向江南去，予方轂下留。風霜兩足白，宇宙一身浮。歸及梅花發，題詩寄隴頭。
江干望不極，樓閣影繽紛。
水氣多爲雨，人煙遠是雲。予生何濩落，客路轉辛勤。楊柳牽愁思，和春上翠帬。
瀟灑絕塵喧，清溪流遶門。
水聲鳴石瀨，蘿影到林軒。地靜留眠鹿，庭虛下飲猨。春花正夾岸，何必問桃源。
黃昏投古寺，深院一燈明。
水砌長杉列，風廊敗葉鳴。山雲留別偈，王事速歸程。迢遰羅源路，輕輿候曉行。
一宿西峰寺，塵煩暫覺清。
遠林生夕籟，高閣起鐘聲。山寂僧初定，廊深火自明。雖云殊出處，聊與說無生。
偶入橫山寺，湖山景最幽。
露涵松翠濕，風湧浪花浮。老衲供茶盌，斜陽送客舟。自緣歸思促，不得更遲留。
風軟扁舟穩，行依綠水堤。
孤尊秋露滑，短櫂晚煙迷。夜靜月初上，江空天更低。飄飄信流去，悞過子猷溪。
馬疲盤道峻，投宿入招提。
雨急山溪漲，雲迷嶺樹低。涼風來殿角，赤日下天西。偃腹虛簷外，林空鳥恣啼。
天涯芳草遍，江路又逢春。
海月留人醉，山花笑客貧。離杯傾祖帳，征騎逐行塵。回首風流地，登臨少一人。
野居何處是，軒外一橫塘。
座納薰風細，簾垂白日長。面山如對畫，臨水坐流觴。更愛閑花木，欣欣得向陽。
泊鴈鳴深渚，收霞落晚川。
柝隨風斂陣，樓映月低弦。漠漠汀帆轉，幽幽岸火然。壑危通細路，溝曲繞平田。
寒盡鴻先至，春回客未歸。
蚤知名是病，不敢繡爲衣。霧積川原暗，山多郡縣稀。明朝下湘岸，更逐鷓鴣飛。
雲雨一蕭散，悠悠關復河。
俱從汎舟役，近隔洞庭波。楚水去不盡，秋風今又過。無因得相見，却恨寄書多。
地盡江南戍，山分桂北林。
火雲三月合，石路九疑深。暗谷隨風過，危橋共鳥尋。羈魂愁似絕，不復待猨吟。
巴山不可上，徒馭亦裴回。
舊棧歌難度，朝雲濕未開。瀑泉飛雪雨，驚獸走風雷。此去無停候，征人幾日回。
萬人曾戰死，幾處見休兵。
井邑初安堵，兒童未長成。涼風吹古木，野火入殘營。牢落千餘里，山空水復清。
獨立荒亭上，蕭蕭對晚風。
天高吳塞闊，日落楚山空。猨叫三聲斷，江流一水通。前程千萬里，一夕宿巴東。
相邀寒影晚，惜別故山空。
鄰里疎林在，池塘野水通。十年難遇後，一醉幾人同。復此悲行子，蕭蕭逐轉蓬。
朝沐敞南闈，盤跚待日晞。
持梳髮更落，覽鏡意多違。吾友見嘗少，春風去不歸。登高取一醉，猶可及芳菲。
春風歸戚里，曉日上花枝。
清管新鶯發，重門細柳垂。經過千騎客，調笑五陵兒。何事靈臺客，狂歌自不知。
留歡方繼燭，此會豈他人。
鄉里遊從舊，兒童內外親。夜深愁不醉，老去別何頻。莫折園中柳，相看惜暮春。
瀧路下丹徼，郵童揮畫橈。
山回千騎隱，雲斷兩鄉遙。漁滬擁寒溜，畬田落遠燒。維舟更相憶，惆悵坐空宵。
衰客慙墨綬，素舸逐秋風。
雲雨恩難報，江湖意已終。縣當仙洞口，路出故園東。唯有新離恨，長留夢寐中。
車馬去遲遲，離言未盡時。
看花一醉別，會面幾年期。樵路高山館，漁洲楚帝祠。南登回首處，猶得望京師。
謬官辭獲免，濫獄會平反。
遠與故人別，龍鍾望所言。陰天寒不雨，古木夜多猨。老病北歸去，餘年學灌園。
行旅悲搖落，風波厭別離。
客程秋草遠，心事故人知。暮鳥翻江岸，征徒起路岐。自應無定所，還似欲相隨。
府中相見少，江上獨行遙。
會日起離恨，新年別舊僚。春雲猶伴雪，寒渚未通潮。回首羣山暝，思君轉寂寥。
歲除日又暮，山險路仍新。
驅傳迷深谷，瞻星記北辰。古亭聊假寐，中夜忽逢人。相問皆嗚咽，傷心不待春。
潮水忽復過，雲帆儼欲飛。
故園雙闕下，左宦十年歸。晚景照華髮，涼風吹繡衣。淹留更一醉，老去莫相違。
知音不可遇，才子向天涯。
遠水下山急，孤舟上路賒。亂雲收暮雨，雜樹落疎花。到日應文會，風流勝阮家。
南行無俗侶，秋鴈與寒雲。
野趣自多愜，名香日總聞。吳山中路斷，浙水半江分。此地登臨慣，含情一送君。
身爲百里長，家寵五諸侯。
含笑聽猨狖，搖鞭望斗牛。梅花堪比雪，芳草不知秋。別後南風起，相思夢嶺頭。
鄉人去欲盡，北鴈又南飛。
京洛風塵久，江湖音信稀。舊山知獨往，一醉莫相違。未得辭羈旅，無勞問是非。
遙夜獨不寐，寂寥蓬戶中。
河明五陵上，月滿九門東。舊知親友散，故園江海空。懷歸正南望，此夕起秋風。
鐘鼓喧離日，車徒促夜裝。
曉廚新變火，輕柳暗翻霜。傳鏡看華髮，持杯話故鄉。每嫌兒女淚，今日自霑裳。
君去方爲宰，干戈尚未銷。
邑中殘老小，亂後少官僚。廨宇經兵火，公田沒海潮。到時應變俗，新政滿餘姚。
征役各異路，煙波同旅愁。
輕橈上桂水，大艑下揚州。何處成後會，今朝分舊遊。離心比楊柳，蕭颯不勝秋。
擬歸雲壑去，聊寄宦名中。
俸祿資生事，文章實國風。聽潮回楚浪，看月照隋宮。儻有登樓望，還應伴庾公。
不與名利隔，且爲江漢遊。
吳山本佳麗，謝客舊淹留。狹道通陵口，貧家住蔣州。思歸復怨別，寥落詎關秋。
巴江秋欲盡，遠別更淒然。
月照高唐峽，人隨賈客船。積雲藏嶮路，流水促行年。不料相逢日，空悲尊酒前。
九門思諫議，萬里採風謠。
關外逢秋月，天涯過晚潮。鴈來雲杳杳，木落浦蕭蕭。空怨他鄉別，迴舟暮寂寥。
爲文通絕境，從宦及良辰。
洛下知名早，腰邊結綬新。且傾浮菊酒，聊拂染衣塵。獨恨滄波侶，秋來別故人。
邦君採菊地，近接旅人居。
一命招衰疾，清光照里閭。去官慚比謝，下榻貴同徐。莫怪沙邊倒，偏霑杯酌餘。
槐花落盡柳陰清，蕭索涼天楚客情。
海上舊山無的信，東門歸路不堪行。身隨幻境勞多事，跡學禪心厭有名。公子道存知不棄，欲依劉表住南荆。
西看疊嶂幾千重，秀色孤標此一峰。
丹竈久閑荒宿草，碧溪深處有潛龍。靈仙已去空巖室，到客唯聞古寺鐘。遠對白雲幽隱在，年年不離舊杉松。
南天胡馬獨悲嘶，白首相逢話鼓鼙。
野戰頻年沙朔外，旌竿高與雪峰齊。扁舟遠泛輕全楚，落日愁看舊紫泥。早晚瑤階歸伏奏，獨能畫地取關西。
陌上涼風槐葉凋，夕陽清露濕寒條。
登樓望月楚山迥，月到南樓山獨遙。心送情人趨鳳闕，目隨陽鴈極煙霄。軒轅不重無名客，此地還能訪寂寥。
年來日日春光好，今日春光好更新。
獨獻菜羹憐應節，遍傳金勝喜逢人。煙添柳色看猶淺，鳥踏梅花落已頻。東閤此時聞一曲，翻令和者不勝春。
佐幕臨戎旌斾間，五營無事萬家閑。
風吹楊柳漸拂地，日映樓臺欲下山。綺席晝開留上客，朱門半掩擬重關。當時不敢辭先醉，誤逐羣公倒載還。
侍臣何事辭雲陛，江上彈冠見雪花。
望闕未承丹鳳詔，開門空對楚人家。陳琳草奏才還在，王粲登樓興不賒。高館更容塵外客，仍令歸去待瓊華。
年來橈客寄禪扉，多話貧居在翠微。
黃雀數聲催柳變，清溪一路踏花歸。空林野寺經過少，落日深山伴侶稀。負米到家春未盡，風蘿閑掃釣魚磯。
日暮秋風吹野花，上清歸客意無涯。
桃源寂寂煙霞閉，天路悠悠星漢斜。還似世人生白髮，定知仙骨變黃芽。東城南陌頻相見，應是壺中別有家。
日暮山風吹女蘿，故人舟楫定如何。
呂仙祠下寒砧急，帝子閣前秋水多。閩海風塵鳴戍鼓，江湖煙雨暗漁蓑。何時醉把黃花酒，聽爾南征長短歌。
細雨柴門生遠愁，向來詩句若爲酬。
林花落處頻中酒，海燕飛時獨倚樓。北郭晚晴山更遠，南塘春盡水爭流。可能相別還相憶，莫遣楊花笑白頭。
向來攜酒共追攀，此日看雲獨未還。
不見山中人半載，依然松下屋三間。峰攢仙境丹霞上，水遶漁磯綠玉灣。却望夏洋懷二妙，滿崖霜樹曉斑斑。
萬里江南一布衣，早將佳句動京畿。
徒聞子敬遺琴在，不見相如駟馬歸。朔雪恐迷新冢草，秋風愁老故山薇。玉堂知己能銘述，猶得精魂慰所依。
謝相園西石徑斜，知君習隱暫爲家。
有時出郭行芳草，長日臨池看落花。春去能忘詩共賦，客來應是酒頻賒。五年不見西山色，悵望浮雲隱落霞。
亂餘城郭怕經過，到處閑門長薜蘿。
用世空悲聞道淺，入山偏喜識僧多。醉歸花徑雲生履，樵罷松巖雪滿蓑。石上幽期春又暮，何時載酒聽高歌。
亂餘山水半凋殘，江上逢君春正闌。
針自指南天窅窅，星猶拱北夜漫漫。漢陵帝子黃金盌，晉代神仙白玉棺。回首風塵千里外，故園煙雨五峰寒。
楚鄉卑濕歎殊方，鵩賦人非宅已荒。
謾有長書憂漢室，空將哀些弔沅湘。雨餘古井生秋草，葉盡疎林見夕陽。過客不須頻太息，咸陽宮殿亦淒涼。
紫禁迢迢宮漏鳴，夜深無語獨含情。
春風鸞鏡愁中影，明月羊車夢裏聲。塵暗玉堦綦跡斷，香飄金屋篆煙清。貞心一任蛾眉妒，買賦何須問馬卿。
蕭蕭白髮出宮門，羽服星冠道意存。
霄漢九重辭鳳闕，雲山何處訪桃源。瑤池醉月勞仙夢，玉輦乘春却帝恩。回首吹簫天上伴，上陽花落共誰言。
守歲山房迥絕緣，燈光香灺共蕭然。
無人更獻椒花頌，有客同參栢子禪。已悟化城非樂界，不知今夕是何年。憂心悄悄渾忘寐，坐待扶桑日麗天。
杜宇聲聲喚客愁，故園何處此登樓。
落花飛絮成春夢，賸水殘山異昔遊。歌扇多情明月在，舞衣無意綵雲收。東皇去後韶華盡，老圃寒香別有秋。
四十無聞嬾慢身，放情丘壑任天真。
悠悠往事杯中物，赫赫時名扇外塵。短策看雲松寺晚，疎簾聽雨草堂春。山花水鳥皆知己，百遍相過不厭貧。
幾年湖海挹餘芳，豈料蘭摧一夜霜。
人世空傳名耿耿，泉臺杳隔路茫茫。碧窗月落琴聲斷，華表雲深鶴夢長。最是不堪回首處，九泉煙冷樹蒼蒼。
方丈蕭蕭落葉中，暮天深巷起悲風。
流年不盡人自老，外事無端心已空。家近小山當海畔，身留環衞蔭牆東。遙聞相訪頻逢雪，一醉寒宵誰與同。
仙槎江口槎溪寺，幾度停舟訪未能。
自恨頻年爲遠客，喜從異郡識高僧。雲霞色釅禪房衲，星月光涵古殿燈。何日却飛真錫返，故人丘木翳寒藤。
臨風脫佩劒，相勸靜胡塵。
自料無筋力，何由荅故人。
衰病苦奔走，未嘗追舊遊。
何言問憔悴，此日駐方舟。
遠道曳故屐，餘春會高齋。
因言別離久，得盡平生懷。
敝邑連山遠，仙舟數刻同。
多慚屢回首，前路在泥中。
後會知不遠，今歡亦願留。
江天梅雨散，況在月中樓。
自公來問易，不復待加年。
更有垂簾會，遙知續草玄。
陽春已三日，會友聞昨夜。
可愛剡溪僧，獨尋陶景舍。
雨落濕孤客，心驚比棲鳥。
空階夜滴繁，相亂應到曉。
高會棗樹宅，清言蓮社僧。
兩鄉同夜雨，旅館又無燈。
謗議不自辨，親朋那得知。
雨中驅馬去，非是獨傷離。
離室雨初晦，客程雲陡暗。
方爲對吏人，敢望郵童探。
縱酒常擲盞，狂歌時入室。
離羣怨雨聲，幽抑方成疾。
知疑姦叟謗，閑與情人話。
猶是別時燈，不眠同此夜。
寒燈揚曉焰，重屋驚春雨。
應想遠行人，路逢泥濘阻。
燈光照虛屋，雨影懸空壁。
一向簷下聲，遠來愁處滴。
楚僧話寂滅，俗慮比虛空。
賴有殘燈喻，相傳昏暗中。
雨聲亂燈影，明滅在空堦。
併枉五言贈，知同萬里懷。
回轉沙岸近，欹斜林嶺重。
因君訪遺跡，此日見真龍。
寒郊好天氣，勸酒莫辭頻。
擾擾鍾陵市，無窮不醉人。
一鴈過連營，繁霜覆古城。
胡笳在何處，半夜起邊聲。
偶來人境外，何處染囂塵。
倘許棲林下，僧中老此身。
麋鹿自成羣，何人到白雲。
山中無外事，終日醉醺醺。
白髮千莖雪，寒窗嬾著書。
最憐吟苜蓿，不及向桑榆。
夜靜河漢高，獨坐庭前月。
忽起故園思，動作經年別。
垂柳萬條絲，春來織別離。
行人攀折處，閨妾斷腸時。
明月臨滄海，閑雲戀故山。
詩名滿天下，終日掩柴關。
謫戍孤城小，思家萬里遙。
漢廷求衞霍，劒佩上青霄。
野水連天碧，峯巒入海青。
滄浪者誰子，一曲醉中聽。
飲露身何潔，吟風韻更長。
斜陽千萬樹，無處避螳螂。
拔翠五雲中，擎天不計功。
誰能凌絕頂，看取日升東。
雨濕松陰涼，風落松花細。
獨鶴愛清幽，飛來不飛去。
一公持一鉢，相復度遙岑。
地瘦無黃獨，春來草更深。
爲憶去年梅，凌寒特地來。
門前空臘盡，渾未有花開。
西崦水泠泠，沿岡有游亭。
自從春草長，遙見祗青青。
此意無所欲，閉門風景遲。
柳條將白髮，相對共垂絲。
北人歸欲盡，猶自住蕭山。
閉戶不曾出，詩名滿世間。
畫鷁春風裏，迢遙去若飛。
那能寄相憶，不並子猷歸。
沅水連湘水，千波萬浪中。
知郎未得去，慚愧石尤風。
江明雨初歇，山暗雲猶濕。
未可動歸橈，前程風浪急。
文案日成堆，愁眉拽不開。
偷歸甕間臥，逢箇楚狂來。
絲管霜天夜，煙塵淮水西。
明朝上征去，相伴醉如泥。
不作十日別，煩君此相留。
雨餘江上月，好醉竹間樓。
上國杳未到，流年忽復新。
回車不自識，君定送何人。
離亭一會宿，能有幾人同。
莫以回車泣，前途不盡窮。
西南積水遠，老病喜生歸。
此地故人別，空餘淚滿衣。
夜光貯懷袖，待報一顧恩。
日向江湖老，此心誰爲論。
浪息定何時，龍門到恐遲。
輕舟不敢渡，空立望旌旗。
沅湘流不盡，屈宋怨何深。
日暮秋煙起，蕭蕭楓樹林。
湘山千嶺樹，桂水九秋波。
露重猨聲絕，風清月色多。
佳山路不遠，俗侶到常稀。
及此煙霞暮，相看復欲歸。
初入長門宮，謂言君戲妾。
寧知秋風至，吹盡庭前葉。
手把杏花枝，未曾經別離。
黃昏掩閨後，寂寞心自知。
天風吹我上層岡，露灑長松六月涼。
願借老僧雙白鶴，碧雲深處共翺翔。
玉壺山下雲居寺，六百年來選佛場。
滿地白雲關不住，石泉流出落花香。
漢家宮闕夢中歸，幾度氈房淚濕衣。
惆悵不如邊鴈影，秋風猶得向南飛。
鳳梭停織鵲無音，夢憶仙郎夜夜心。
難得相逢容易別，銀河爭似妾愁深。
軍門頻納受降書，一劒橫行萬里餘。
漢祖謾夸婁敬策，卻將公主嫁單于。
漢家旌幟滿陰山，不遣胡兒匹馬還。
願得此身長報國，何須生入玉門關。
看花無語淚如傾，多少春風怨別情。
不識玉門關外路，夢中昨夜到邊城。
金鴨香消欲斷魂，棃花春雨掩重門。
欲知別後相思意，回看羅衣積淚痕。
閉門茅底偶爲鄰，北阮那憐南阮貧。
却是梅花無世態，隔牆分送一枝春。
四郭青山處處同，客懷無計荅秋風。
數家茅屋清溪上，千樹蟬聲落日中。
朝陽齋前桃李樹，手栽清蔭接比鄰。
明年此地看花發，愁向東風憶故人。
日日澗邊尋茯苓，巖扉常掩鳳山青。
歸來挂衲高林下，自翦芭蕉寫佛經。
松下茅亭五月涼，汀沙雲樹晚蒼蒼。
行人無限秋風思，隔水青山似故鄉。
溪上誰家掩竹扉，鳥啼渾似惜春暉。
日斜深巷無人跡，時見棃花片片飛。
紅顆真珠誠可愛，白鬚太守亦何癡。
十年結子知誰在，自向中庭種荔枝。
一兩棕鞋八尺藤，廣陵行遍又金陵。
不知竹雨竹風夜，吟對秋山那寺燈。
伯勞東去鶴西還，雲總無心亦度山。
何似嚴陵灘上客，一竿長伴白鷗閑。
涼月如眉挂柳灣，越中山色鏡中看。
蘭溪三日桃花雨，半夜鯉魚來上灘。
蘇溪亭上草漫漫，誰倚東風十二闌。
燕子不歸春事晚，一汀煙雨杏花寒。
黨議連誅不可聞，直臣高士去紛紛。
當時漏奪無人問，出宰東陽笑殺君。
由來海畔逐樵漁，奉詔因乘使者車。
却掌山中子男印，自看猶是舊潛夫。
楚僧躡雪來招隱，先訪高人積雪中。
已別剡溪逢雪去，雪山修道與師同。
求理由來許便宜，漢朝龔遂不爲疵。
如今謗起翻成累，唯有新人子細知。
貧交相愛果無疑，共向人間聽直詞。
從古以來何限枉，慚知暗室不曾欺。
春風旅館長庭蕪，俯首低眉一老夫。
已對鐵冠窮事本，不知廷尉念冤無。
舉家相逐還鄉去，不向秋風怨別時。
湖水兩重山萬里，定知行盡到京師。
海上獨歸慚不及，邑中遺愛定無雙。
蘭橈起唱逐流去，却恨山溪通外江。
萬里羽書來未絕，五關烽火晝仍傳。
故人多病盡歸去，唯有劉楨不得眠。
五都來往無舊業，一代公卿盡故人。
不肯低頭受羈束，遠師溪上拂纓塵。
莫怕南風且盡歡，湘山多雨夏中寒。
送君萬里不覺遠，此地曾爲心鐵官。
鬢下初驚白髮時，更逢離別助秋悲。
從今不學四方事，已共家人海上期。
欲作別離西入秦，芝田棗逕往來頻。
東湖此夕更留醉，逢著廬山學道人。
擬向田間老此身，寒郊怨別甚於春。
又聞故里朋遊盡，到日知逢何處人。
懷王獨與佞人謀，聞道忠臣入亂流。
今日登高望不見，楚雲湘水各悠悠。
九疑深路遶山回，木落天清猨晝哀。
猶隔簫韶一峯在，遙傳五馬向東來。
故侯將我到山中，更上西峯見遠公。
共問置心何處好，主人揮手指虛空。
昨日臨川謝病還，求田問舍獨相關。
宋時有井如今在，却種胡麻不買山。
毫末成圍海變田，單家依舊住溪邊。
比來已向人間老，今日相過却少年。
鶴髮婆娑鄉里親，相邀共看往年春。
擬將兒女歸來住，且是茅山見老人。
插鬢茱萸來未盡，共隨明月下沙堆。
高緇寂寂不相問，醉客無端入定來。
日日河邊見水流，傷春未已復悲秋。
山中舊宅無人住，來往風塵共白頭。
半夜回舟入楚鄉，月明山水共蒼蒼。
孤猨更叫秋風裏，不是愁人亦斷腸。
三重江水萬重山，山裏春風度日閑。
且向白雲求一醉，莫教愁夢到鄉關。
山下孤城月上遲，相留一醉本無期。
明年此夕遊何處，縱有清光知對誰。
家在故林吳楚間，冰爲溪水玉爲山。
更將舊政化鄰邑，遙見逋人相逐還。
秋風裏許杏花開，杏樹傍邊醉客來。
共待夜深聽一曲，醒人騎馬斷腸迴。
風傳畫閣空知曉，雨濕江城不見春。
堆案遶牀君莫怪，已經愁思古時人。
孤舟上水過湘沅，桂嶺南枝花正繁。
行客自知心有托，不聞驚浪與啼猨。
湖上逢君亦不閑，暫將離別到深山。
飄蓬驚鳥那自定，強欲相留雲樹間。
霜鴈羣飛下楚田，羈人掩淚望秦天。
君行江海無定所，別後相思何處邊。
木葉紛紛湘水濱，此中何事往頻頻。
臨風自笑歸時晚，更送浮雲逐故人。
城郭喧喧爭送遠，危梁褭褭渡東津。
楊花展轉引征騎，莫怪山中多看人。
共醉流芳獨歸去，故園高士日相親。
深山古路無楊柳，折取桐花寄遠人。
少別華陽萬里遊，近南風景不曾秋。
紅芳綠筍是行路，縱有啼猨聽却幽。
楊柳青青滿路垂，贈行惟折古松枝。
停舟一對湘江哭，哭罷無言君自知。
曾向巫山峽裏行，羈猨一叫一回驚。
聞道建溪腸欲斷，的知斷著第三聲。
盧橘花開楓葉衰，出門何處望京師。
沅湘日夜東流去，不爲愁人住少時。
今年十月溫風起，湘水悠悠生白蘋。
欲寄遠書還不敢，却愁驚動故鄉人。
蘄水城西向北看，桃花落盡柳花殘。
朱旗半捲山川小，白馬連嘶草樹寒。
我身本似遠行客，況是亂時多病身。
經山涉水向何處，羞見竹林禪定人。
遠自五陵獨竄身，筑陽山中歸路新。
橫流夜長不得渡，駐馬荒亭逢故人。
仙人此夜忽凌波，更唱瑤臺一遍歌。
嫁與將軍天上住，人間可得再相過。
空門寂寂澹吾身，溪雨微微洗客塵。
臥向白雲晴未盡，任他黃鳥醉芳春。
十月江邊蘆葉飛，灌陽灘冷上舟遲。
今朝未遇高風便，還與沙鷗宿水湄。
無言堪自喩，偶坐更相悲。
木落驚年長，門閑惜草衰。買山猶未得，諫獵又非時。設被浮名繫，歸休漸欲遲。
萍翻蓬自卷，不共本心期。
復入重城裏，頻看百草滋。水流歸思遠，花發長年悲。盡日春風起，無人見此時。
湘流分曲浦，繚繞古城東。
岸轉千家合，林開一鏡空。人生無事少，心賞幾回同。且復忘羈束，悠悠落照中。
回環路不盡，歷覽意彌新。
古木畬田火，澄江盪槳人。緩歌尋極浦，一醉送殘春。莫恨長沙遠，他年憶此辰。
何時別故鄉，歸去佩銅章。
親族移家盡，閭閻百戰場。背關餘古木，近塞足風霜。遺老應相賀，知君不下堂。
軒車出東閣，都邑遶南河。
馬首先春至，人心比歲和。省風傳隱恤，持法去煩苛。却想埋輪者，論功此日多。
祖帳臨鮫室，黎人擁鷁舟。
坐藍高士去，繼組鄙夫留。白日落寒水，青楓遶曲洲。相看作離別，一倍不禁愁。
門前水流咽，城下亂山多。
非是還家路，寧知枉騎過。風煙復欲隔，悲笑屢相和。不學陶公醉，無因奈別何。
行役留三楚，思歸又一春。
自疑冠下髮，聊此鏡中人。機息知名誤，形衰恨道貧。空將舊泉石，長與夢相親。
五逢晬日今方見，置爾懷中自惘然。
乍喜老身辭遠役，翻悲一笑隔重泉。欲教針線嬌難解，暫弄琴書性已便。還有蔡家殘史籍，可能分與外人傳。
花雪隨風不厭看，更多還肯失林巒。
愁人正在書窗下，一片飛來一片寒。
春山多勝事，賞翫夜忘歸。
掬水月在手，弄花香滿衣。興來無遠近，欲去惜芳菲。南望鳴鐘處，樓臺深翠微。
山暝飛羣鳥，川長泛四鄰。
煙歸河畔草，月照渡頭人。朋友懷東道，鄉關戀北辰。去留無所適，岐路獨迷津。
地際朝陽滿，天邊宿霧收。
風兼殘雪起，河帶斷冰流。北闕馳心極，南圖尚旅遊。登臨思不已，何處得銷愁。
隱几讀黃老，閑居耳目清。
僻居人事少，多病道心生。雨洗山林濕，鴉鳴池館晴。晚來因廢卷，行藥至西城。
看爾動行櫂，未收離別筵。
千帆忽見及，亂却故人船。紛泊雁羣起，逶迤沙漵連。長亭十里外，應是少人煙。
蒼茫日初宴，遙野雲初收。
殘雨北山裏，夕陽東渡頭。舟依漁溓合，水入田家流。何意君迷駕，山林應有秋。
出身三十年，髮白衣猶碧。
日暮倚朱門，從朱污袍赤。
壠上流泉壠下分，斷腸嗚咽不堪聞。
嫦娥一入月中去，巫峽千秋空白雲。
共稱洛邑難其選，何幸天書用不才。
遙約和風新草木，且令新雪靜塵埃。臨岐有愧傾三省，別酌無辭醉百杯。明歲杏園花下集，須知春色自東來。
忽然一曲稱君心，破却中人百家產。
城外平人驅欲盡，帳中猶打衮花球。
馴狎經時久，䙰褷短翮存。
不隨淮海變，空媿稻粱恩。獨立秋天靜，單棲夕露繁。欲飛還斂翼，詎敢望乘軒。
使臣方擁傳，王事遠辭家。
震澤逢殘雨，新豐過落花。水萍千葉散，風柳萬條斜。何處看離恨，春江無限沙。
古渡大江濱，西南距要津。
自當舟檝路，應濟往來人。翻浪驚飛鳥，回風起綠蘋。君看波上客，歲晚獨垂綸。
秋滿空山悲客心，山樓晴望散幽襟。
一川紅樹迎霜老，數曲清溪繞寺深。寒氣急催遙塞雁，夕風高送遠城砧。三年海上音書絕，鄉國蕭條惟夢尋。
歲月人間促，煙霞此地多。
殷勤竹林寺，更得幾迴過。
落日映危檣，歸僧向岳陽。
注瓶寒浪靜，讀律夜船香。苦霧沈山影，陰霾發海光。羣生一何負，多病禮醫王。
好勇知名早，爭雄上將間。
戰多春入塞，獵慣夜登山。陣合龍蛇動，軍移草木閑。今來部曲盡，白首過蕭關。
相悲得成長，同是外家恩。
舊業廢三畝，弱年成一門。城開山日早，吏散渚禽喧。東閣謬容止，予心君冀言。
出山車騎次諸侯，坐領圖書見督郵。
遶郭桑麻通淅口，滿川風景接襄州。高城鳥過方催夜，廢壘蟬鳴不待秋。聞說元規偏愛月，知君常得伴登樓。
傳詔收方貢，登車著賜衣。
榷商蠻客富，稅地芋田肥。雲白風雷歇，林清洞穴稀。炎涼君莫問，見即在忘歸。
楚鄉雲水內，春日衆山開。
淮浪參差起，江帆次第來。獨歸初失桂，共醉忽停杯。漢詔年年有，何愁掩上才。
愁與醉相和，昏昏竟若何。
感年懷闕久，失意夢鄉多。雨裏行青草，山前望白波。江樓覆棋好，誰引仲宣過。
襃谷通岷嶺，青冥此路深。
晚程椒瘴熱，野飯荔枝陰。古郡三刀夜，春橋萬里心。唯應對楊柳，暫醉卓家琴。
南想宣城郡，清江野戍閑。
艨艟高映浦，睥睨曲隨山。名寄圖書內，威生將吏間。春行板橋暮，應伴庾公還。
霄漢正聯飛，江湖又獨歸。
暫歡同賜被，不待易朝衣。山雨迎軍晚，蘆風候火微。還當宴鈴閣，謝守亦光輝。
二職亞陶公，歸程與夢同。
柳垂平澤雨，魚躍大河風。混跡威長在，孤清志自雄。應嗤向隅者，空寄路塵中。
玉貌承嚴訓，金聲稱上才。
列筵青草偃，驟馬綠楊開。潘縣花添發，梅家鶴暫來。誰知望恩者，空逐路人回。
恭聞林下別，未至亦霑裳。
荻岸雨聲盡，江天虹影長。佩韋宗嬾慢，偷橘愛芳香。遙想從公後，稱榮在上堂。
組綬掩衰顏，輝光里第間。
晚涼經灞水，清晝入商山。行境逢花發，彈琴見鶴還。唯應理農後，鄉老賀君閑。
素舸載陶公，南隨萬里風。
梅花成雪嶺，橘樹當家僮。祠掩荒山下，田開野荻中。歲終書善績，應與古碑同。
曉月朣朦映水關，水邊因到歷陽山。
千艘財貨朱橋下，一曲閭閻青荻間。坦腹定逢潘令醉，上樓應伴庾公閑。歡餘若問南行計，知念天涯負米還。
鳳雛聯翼美王孫，綵服戎裝擬塞垣。
金鼎對筵調野膳，玉鞭齊騎引行軒。冰河一曲旌旗滿，墨詔千封雨露繁。更說務農能罷戰，敢持謌頌慶晨昏。
玉勒侍行襜，郄超未有髯。
守儒輕獵騎，承誨訪沈潛。雲勢將峰雜，江聲與嶼兼。還當見王粲，應念二毛添。
玉人垂玉鞭，百騎帶櫜鞬。
從賞野郵靜，獻新秋果鮮。塞屯豐雨雪，虜帳失山川。遙想稱觴後，唯當共被眠。
垂楊真可憐，地勝覺春偏。
一穗雨聲裏，千條池色前。露繁光的皪，日麗影團圓。若到隋隄望，應逢花滿船。
東門雪覆塵，出送陝城人。
粉郭朝喧市，朱橋夜掩津。上寮應重學，小吏已甘貧。謝朓曾爲掾，希君一比鄰。
粲粲美仍都，清閑一貴儒。
定交分玉劒，發詠寫冰壺。風景隨台位，河山入障圖。上堂多慶樂，肯念谷中愚。
千山冰雪晴，山靜錦花明。
羣鶴棲蓮府，諸戎拜柳營。浪依巴字息，風入蜀關清。豈念在貧巷，竹林鳴鳥聲。
陰雷慢轉野雲長，駿馬雙嘶愛雨涼。
應念龍鐘在泥滓，欲摧肝膽事王章。
曉日照樓船，三軍拜峽前。
白雲隨浪散，青壁與城連。萬嶺岷峨雪，千家橘柚川。還知楚河內，天子許經年。
巴字天邊水，秦人去是歸。
棧長山雨響，溪亂火田稀。俗富行應樂，官雄祿豈微。魏舒終有淚，還識甯家衣。
耻將名利託交親，只向尊前樂此身。
才大不應成滯客，時危且喜是閑人。高歌猶愛思歸引，醉語惟誇漉酒巾。囗囗囗囗囗囗囗，豈能偏遣老風塵。
靈空聞偈夜清靜，雨裏花枝朝暮開。
故友九泉留語別，逐臣千里寄書來。
廬山道士夜攜琴，映月相逢辨語音。
引坐霜中彈一弄，滿船商客有歸心。
炎天故絳路，千里麥花香。
董澤雷聲發，汾橋水氣涼。府趨隨宓賤，野宴接王祥。送客今何幸，經宵醉玉堂。
潁陽春色似河陽，一望繁花一縣香。
今日送官君最恨，可憐才子白鬚長。
同作金門獻賦人，二年悲見故園春。
到闕不沾新雨露，還家空帶舊風塵。
雜花飛盡柳陰陰，官路逶迤綠草深。
對酒已成千里客，望山空寄兩鄉心。
出關愁暮一沾裳，滿野蓬生古戰場。
孤村樹色昏殘雨，遠寺鐘聲帶夕陽。
誰憐苦志已三冬，却欲躬耕學老農。
流水白雲尋不盡，期君何處得相逢。
世故相逢各未閑，百年多在別離間。
昨夜秋風今夜雨，不知何處入空山。
愁聽千家流水聲，相思獨向月中行。
侵堦暗草秋霜重，遍郭寒山夜月明。連年客舍唯多病，數畝田園又廢耕。更送乘軺歸上國，應憐貢禹未成名。
黃葉落不盡，蒼苔隨雨生。
當軒置尊酒，送客歸江城。竹裏聞機杼，舟中見弟兄。岳陽賢太守，應爲改鄉名。
出身因強學，不以外家榮。
年少無遺事，官閑有政聲。曉山臨野渡，落日照軍營。共賞高堂下，連行弟與兄。
臨杯忽泫然，非是惡離弦。
塵陌望松雪，我衰君少年。幽僧曝山果，寒鹿守冰泉。感物如有待，況依回也賢。
相識少相知，與君俱已衰。
笙鏞新宅第，岐路古山陂。學道功難就，爲儒事本遲。惟當與漁者，終老遂其私。
皎潔無瑕清玉壺，曉乘華幰向天衢。
石建每聞宗謹孝，劉歆不敢衒師儒。諫修郊廟開宸慮，議按休徵淺瑞圖。今日攀車復何者，轅門垂白一愚夫。
江平蘆荻齊，五兩貼檣低。
遶郭覆晴雪，滿船聞曙雞。鱣魴宜入貢，橘柚亦成蹊。還似海沂日，風清無鼓鼙。
雲起山城暮，沈沈江上天。
風吹建業雨，浪入廣陵船。久是吳門客，嘗聞謝守賢。終悲去國遠，淚盡竹林前。
佳人比香草，君子即芳蘭。
寶器金罍重，清音玉珮寒。貢文齊受寵，獻禮兩承歡。鞍馬幷汾地，爭迎陸與潘。
蒼蒼楓樹林，草合廢宮深。
越水風浪起，吳王歌管沈。燕歸巢已盡，鶴語塚難尋。旅泊彼何夜，希君抽玉琴。
常逢明月馬塵間，是夜照君歸處山。
山中松桂花盡發，頭白屬君如等閑。
挺贇惠學該儒釋，袖有顏徐真草跡。
一齋三請紀行詩，誚我垂鞭弄鳴鏑。寺懸金榜半山隅，石路荒涼松樹枯。虎跡印雪大如斗，閏月暮天過得無。
昏昏醉老夫，灌頂遇醍醐。
嬪御呈心鏡，君王賜髻珠。降魔須戰否，問疾敢行無。深契何相秘，儒宗本不殊。
含情脫佩刀，持以佐賢豪。
是月霜霰下，伊人行役勞。事將名共易，文與行空高。去矣奉戎律，悲君爲我曹。
高樓吹玉簫，車馬上河橋。
岐路自奔隘，壺觴終寂寥。芳蘭生貴里，片玉立清朝。今日台庭望，心遙非地遙。
素壁畫飛泉，從雲落樹顛。
練垂疑葉響，雲幷覺枝偏。利物得雙劒，爲儒當一賢。應思灑塵陌，調膳亦芳鮮。
朱幡徐轉候羣官，猨鳥無聲郡宇寬。
楚國上腴收賦重，漢家良牧得人難。銅鉛滿穴山能富，鴻鴈連羣地亦寒。幾日政聲聞戶外，九江行旅得相歡。
四望無極路，千里流大河。
秋風滿離袂，唯老事唯多。
渥洼龍種散雲時，千里繁花乍別離。
中有重臣承霈澤，外無輕虜犯旌旗。山川自與郊坰合，帳幕時因水草移。敢謝親賢得瓊玉，仲宣能賦亦能詩。
金縷架裟國大師，能銷壞宅火燒時。
復來擁膝說無住，知向人天何處期。
病老正相仍，忽逢張道陵。
羽衣風淅淅，仙貌玉稜稜。叱我問中壽，教人祈上昇。樓居五雲裏，幾與武皇登。
四戶八窗明，玲瓏逼上清。
外欄黃鵠下，中柱紫芝生。每帶雲霞色，時聞簫管聲。望君兼有月，幢蓋儼層城。
五色香幢重復重，寶輿升座發神鐘。
薝蔔名花飄不斷，醍醐法味灑何濃。九天論道當宸眷，七祖傳心合聖蹤。願比靈山前世別，多生還得此相逢。
銜杯吹急管，滿眼起風砂。
大漠山沈雪，長城草發花。策行須耻戰，虜在莫言家。余亦祈勳者，如何別左車。
沙鶴驚鳴野雨收，大河風物颯然秋。
力微恩重諒難報，不是行人不解愁。
暖景登橋望，分明春色來。
離心自惆悵，車馬亦裴回。遠雪和霜積，高花占日開。從官竟何事，憂患已相催。
孤賤易磋砣，其如酷似何。
衰榮同族少，生長外家多。別國桑楡在，沾衣血淚和。應憐失行鴈，霜霰寄煙波。
愛爾似龍媒，翩翩千里迴。
書從外氏學，竹自晉時栽。擁棹逢鷗舞，憑闌見雨來。上堂多慶樂，不醉莫停杯。
聞逐樵夫閑看棋，忽逢人世是秦時。
開雲種玉嫌山淺，渡海傳書怪鶴遲。陰洞石牀微有字，古壇松樹半無枝。煩君遠示青囊籙，願得相從一問師。
雷響風仍急，人歸鳥亦還。
亂雲方至水，驟雨已喧山。田鼠依林上，池魚戲草間。因茲屏埃霧，一詠一開顏。
洛浦想江津，悲懽共此辰。
採花湖岸菊，望國舊樓人。鴈別聲偏苦，松寒色轉新。傳書問漁叟，借寇爾何因。
八龍三虎儼成行，瓊樹花開鶴翼張。
且請同觀舞鸜鵒，何須竟哂食檳榔。歸時每愛懷朱橘，戲處常聞佩紫囊。謬入阮家逢慶樂，竹林因得奉壺觴。
飛軒不駐輪，感激漢儒臣。
氣懾千夫勇，恩傳萬里春。古原收野燎，寒笛怨空鄰。書此達良友，五陵風雨頻。
清秋來幾時，宋玉已先知。
曠朗霞映竹，澄明山滿池。葺橋雙鶴赴，收果衆猨隨。韶樂方今奏，雲林徒蔽虧。
蕭條良夜永，秋草對衰顏。
露下鳥初定，月明人自閑。獨悲無舊業，共喜出時艱。爲問功成後，同遊何處山。
清源君子居，左右盡圖書。
三逕春自足，一飄歡有餘。庭莎成野席，闌藥是家蔬。幽顯豈殊迹，昔賢徒病諸。
經過里巷春，同是謝家鄰。
願我覺衰早，荷君留醉頻。松高猶覆草，鶴起暫縈塵。始悟達人志，患名非患貧。
高步長裾錦帳郎，居然自是漢賢良。
潘岳敘年因鬢髮，揚雄託諫在文章。九天韶樂飄寒月，萬戶香塵裛曉霜。坐見重門儼朝騎，可憐雲路獨翺翔。
南宮樹色曉森森，雖有春光未有陰。
鶴侶正疑芳景引，玉人那爲簿書沈。山含瑞氣偏當日，鶯逐輕風不在林。更有阮郎迷路處，萬株紅樹一溪深。
聯飛獨不前，迥落海南天。
賈傅竟行矣，邵公唯泫然。瘴開山更遠，路極水無邊。沈劣本多感，況聞原上篇。
戚戚一西東，十年今始同。
可憐歌酒夜，相對兩衰翁。
金印垂鞍白馬肥，不同疏廣老方歸。
三千士裏文章伯，四十年來錦繡衣。節比青松當澗直，心隨黃雀繞簷飛。鄉中賀者唯爭路，不識傳呼獬豸威。
清秋多暇日，況乃是夫君。
習靜通仙事，書空閱篆文。劒飛終上漢，鶴夢不離雲。無限煙霄路，何嗟迹未分。
聞說中方高樹林，曙華先照囀春禽。
風雲才子冶遊思，蒲柳老人惆悵心。石路青苔花漫漫，雪簷垂溜玉森森。賀君此去君方至，河水東流西日沈。
飄然去謁八仙翁，自地從天香滿空。
紫蓋迥標雙鶴上，語音猶在五雲中。青溪不接漁樵路，丹井唯傳草木風。歌此因思捧金液，露盤長慶漢皇宮。
擲地金聲信有之，瑩然冰玉見清詞。
元凱癖成官始貴，相如渴甚貌逾衰。荒園每覺蟲鳴早，華館常聞客散遲。寂寞罷琴風滿樹，幾多黃葉落蛛絲。
軍人奉役本無期，落葉花開總不知。
走馬城中頭雪白，若爲將面見湯師。
郄公憐戇亦憐愚，忽贈金盤徑寸珠。
徹底碧潭滋涸溜，壓枝紅豔照枯株。九門洞啓延高論，百辟聯行挹大儒。顧己文章非酷似，敢將幽劣俟洪爐。
看山獨行歸竹院，水遶前堦草生遍。
空林細雨暗無聲，唯有愁心兩相見。
孤鸞將鶴羣，晴日麗春雲。
何幸晚飛者，清音長此聞。
原頭殯御遶新塋，原下行人望哭聲。
更想秋山連古木，唯應石上見君名。
鬢似衰蓬心似灰，驚悲相集老相催。
故友九泉留語別，逐臣千里寄書來。塵容帶病何堪問，淚眼逢秋不喜開。幸接野居宜屣步，冀君清夜一申哀。
攀龍與泣麟，哀樂不同塵。
九陌霄漢侶，一燈冥漠人。舟沈驚海闊，蘭折怨霜頻。已矣復何見，故山應更春。
髮白曉梳頭，女驚妻淚流。
不知絲色後，堪得幾回秋。
行多有病住無糧，萬里還鄉未到鄉。
蓬鬢哀吟古城下，不堪秋氣入金瘡。
雙膝過頤頂在肩，四鄰知姓不知年。
臥驅鳥雀惜禾黍，猶恐諸孫無社錢。
祥光若可求，閨女夜登樓。
月露浩方下，河雲凝不流。鉛華潛警曙，機杼暗傳秋。迴想歛餘睠，人天俱是愁。
涼風吹玉露，河漢有幽期。
星彩光仍隱，雲容掩復離。良宵驚曙早，閏歲怨秋遲。何事金閨子，空傳得網絲。
空空古廊殿，寒月落斜暉。
臥聽未央曲，滿箱歌舞衣。
不敢苦相留，明知不自由。
嚬眉乍欲語，歛笑又低頭。舞態兼些醉，歌聲似帶羞。今朝總見也，只不解人愁。
萬條銀燭引天人，十月長安半夜春。
步障三千隘將斷，幾多珠翠落香塵。
一人女壻萬人憐，一夜調疎抵百年。
爲報司徒好將息，明珠解轉又能圓。
人主人臣是親家，千秋萬歲保榮華。
幾時曾向高天上，得見今宵月裏花。
比翼和鳴雙鳳皇，欲棲金帳滿城香。
平明却入天泉裏，日氣曈曨五色光。
提劒風雷動，垂衣日月明。
禁花呈瑞色，國老見星精。發棹魚先躍，窺巢鳥不驚。山呼一萬歲，直入九重城。
天香五鳳彩，御馬六龍文。
雨露清馳道，風雷翊上軍。高旍花外轉，行漏樂前聞。時見金鞭舉，空中指瑞雲。
妙算干戈止，神謀宇宙清。
兩堦文物盛，七德武功成。校獵長楊苑，屯軍細柳營。歸來獻明主，歌舞溢春城。
天樂下天中，雲輧儼在空。
鉛黃豔河漢，笑語合笙鏞。已見長隨鳳，仍聞不避熊。君王親試舞，閶闔靜無風。
玉砌紅花樹，香風不敢吹。
春光解天意，偏發殿南枝。
虹橋千步廊，半在水中央。
天子方清暑，宮娃起夜妝。
辭輦復當熊，傾心奉六宮。
君王若看貌，甘在衆妃中。
雲日呈祥禮物殊，彤庭生獻五單于。
塞垣萬里無飛鳥，可是邊城用郅都。
臺殿雲深秋色微，君王初賜六宮衣。
樓船泛罷歸猶早，行遣才人鬬射飛。
鷲翎金僕姑，燕尾繡蝥弧。
獨立揚新令，千營共一呼。
林暗草驚風，將軍夜引弓。
平明尋白羽，沒在石稜中。
月黑鴈飛高，單于夜遁逃。
欲將輕騎逐，大雪滿弓刀。
野幕敞瓊筵，羌戎賀勞旋。
醉和金甲舞，雷鼓動山川。
調箭又呼鷹，俱聞出世能。
奔狐將迸雉，掃盡古丘陵。
亭亭七葉貴，蕩蕩一隅清。
他日題麟閣，唯應獨不名。
殘妝色淺髻鬟開，笑映朱簾覰客來。
推醉誰知弄花鈿，潘郎不敢使人催。
自拈裙帶結同心，暖處偏知香氣深。
愛捉狂夫問閑事，不知歌舞用黃金。
元瑜思舊幕，幾夜夢旌旃。
暑退蒹葭雨，秋生鼓角天。月明三峽路，浪裏九江船。囗囗囗囗囗，囗囗囗囗囗。
葉下山邊路，行人見自悲。
夜寒逢雪處，日暖到村時。語少心常苦，愁深醉自遲。囗囗囗囗囗，羨有幕中期。
小來落托復迍邅，一辱君知二十年。
舍去形骸容傲慢，引隨兄弟共團圓。羈遊不定同雲聚，薄宦相縈若網牽。他日吳公如記問，願將黃綬比青氈。
野日初晴麥壠分，竹園相接鹿成羣。
幾家廢井生青草，一樹繁花傍古墳。引水忽驚冰滿澗，向田空見石和雲。可憐荒歲青山下，惟有松枝好寄君。
延步愛清晨，空山日照春。
蜜房那有主，石室自無鄰。泉急魚依藻，花繁鳥近人。誰言失徒侶，唯與老相親。
步月訪諸鄰，蓬居宿近臣。
烏裘先醉客，清鏡早朝人。壞壁煙垂網，香街火照塵。悲榮俱是分，吾亦樂吾貧。
草氣廚煙咽不開，繞牀連壁盡生苔。
常時多病因多雨，那敢煩君車馬來。
春風生百藥，幾處术苗香。
人遠花空落，溪深日復長。病多知藥性，老近憶仙方。清節何由見，三山桂自芳。
桃李風多日欲陰，百勞飛處落花深。
貧居靜久難逢信，知隔春山不可尋。
河漢淨無雲，鴻聲此夜聞。
素心難比石，蒼鬢欲如君。露槿月中落，風螢池上分。何言千載友，同迹不同羣。
值迥逢高駐馬頻，雪晴閑看洛陽春。
鶯聲報遠同芳信，柳色邀歡似故人。酒貌昔將花共豔，鬢毛今與草爭新。年來百事皆無緒，唯與湯師結淨因。
寄書常切到常遲，今日憑君君莫辭。
若問玉人殊易識，蓮花府裏最清羸。
瘴海寄雙魚，中宵達我居。
兩行燈下淚，一紙嶺南書。地說炎蒸極，人稱老病餘。殷勤報賈傅，莫共酒杯疎。
機鳴舂響日暾暾，雞犬相和漢古村。
數派清泉黃菊盛，一林寒露紫棃繁。衰翁正席矜新社，稚子齊襟讀古論。共說年來但無事，不知何者是君恩。
長安三月春，難別復難親。
不識冶遊伴，多逢憔悴人。漸知歡澹薄，轉覺老殷勤。去矣盡如此，此辭悲未陳。
官微多懼事多同，拙性偏無主驛功。
山在門前登不得，鬢毛衰盡路塵中。
見君何事不慙顏，白髮生來未到山。
更嘆無家又無藥，往來唯在酒徒間。
向日磨金鏃，當風著錦衣。
上城邀賊語，走馬截鵰飛。
壯志隨年盡，謀身意未安。
風塵交契闊，老大別離難。臘近晴多暖，春遲夜却寒。誰堪少兄弟，三十又無官。
終夜寢衣冷，開門思曙光。
空堦一藂葉，華室四鄰霜。望闕覺天迥，憶山愁路荒。途中一留滯，雙鬢颯然蒼。
清冬和暖天，老鈍晝多眠。
日愛閭巷靜，每聞官吏賢。寒葅供家食，腐葉宿廚煙。且復執杯酒，無煩輕議邊。
長裾珠履颯輕塵，閒以琴書列上賓。
公子無讐可邀請，侯嬴此坐是何人。
病中饒淚眼常昏，聞說花開亦閉門。
語少漸知琴思苦，臥多唯覺鳥聲喧。黃埃滿市圖書賤，黑霧連山虎豹尊。今日支離顧形影，向君凡在幾重恩。
古村荒石路，歲晏獨言歸。
山雪厚三尺，社楡麄十圍。虯龍寧守蟄，鸞鶴豈矜飛。君子固安分，毋聽勞者譏。
深山夜雪晴，坐憶曉山明。
讀易罷三卷，彈琴當五更。薜蘿枯有影，嵓壑凍無聲。此夕一相望，君應知我誠。
不覺老將至，瘦來方自驚。
朝昏多病色，起坐有勞聲。腠暖苦肌痒，藏虛唯耳鳴。桑公富靈術，一爲保餘生。
掖垣春色自天來，紅藥當堦次第開。
萱草藂藂爾何物，等閑穿破綠莓苔。
華軒邇台座，顧影忝時倫。
弱質偃彌曠，清風來亦頻。恩輝坐凌邁，景物恣芳新。終乃愧吾友，無容私此身。
儒服策羸車，惠然過我廬。
敘年慙已長，稱從意何疎。作吏清無比，爲文麗有餘。應嗤受恩者，頭白讀兵書。
玉洞秦時客，焚香映綠蘿。
新傳左慈訣，曾與右軍鵝。井臼陰苔遍，方書古字多。成都今日雨，應與酒相和。
開園過水到郊居，共引家童拾野蔬。
高樹夕陽連古巷，菊花棃葉滿荒渠。秋山近處行過寺，夜雨寒時起讀書。帝里諸親別來久，豈知王粲愛樵漁。
白鳥羣飛山半晴，渚田相接有泉聲。
園中曉露青叢合，橋上春風綠野明。雲影斷來峯影出，林花落盡草花生。今朝醉舞同君樂，始信幽人不愛榮。
竹窗聞遠水，月出似溪中。
香覆經年火，幡飄後夜風。性昏知道晚，學淺喜言同。一悟歸身處，何山路不通。
古巷牛羊出，重門接柳陰。
閑看入竹路，自有向山心。種藥齊幽石，耕田到遠林。願同詞賦客，得興謝家深。
南北與山鄰，蓬菴庇一身。
繁霜疑有雪，枯草似無人。遂性在耕稼，所交唯賤貧。何言張掾傲，每重德璋親。
夜宿密公室，話馀將晝興。
遶堦三逕雪，當戶一池冰。家訓資風化，心源隱政能。明朝復何見，萊草古溝堘。
相逢空握手，往事不堪思。
見少情難盡，愁深語自遲。草生分路處，雨散出山時。強得寬離恨，唯當說後期。
高柳滿春城，東園有鳥聲。
折花朝露滴，漱石野泉清。心許陶家醉，詩逢謝客呈。應憐末行吏，曾是魯諸生。
雲雪離披山萬里，別來曾住最高峰。
暫到人間歸不得，長安陌上又相逢。
竹影朦朧松影長，素琴清簟好風涼。
連春詩會煙花滿，半夜酒醒蘭蕙香。五字每將稱玉友，一尊曾不顧金囊。長沙流謫君非遠，莫遣英名負洛陽。
禮足一垂淚，醫王知病由。
風螢方喜夜，露槿已傷秋。顧以兒童愛，每從仁者求。將祈竟何得，滅跡在緇流。
悞以音聲祈遠公，請將徽軫付秋風。
漾漾硤流吹不盡，月華如在白波中。
當軒雲月開，清夜故人桮。
擁褐覺霜下，抱琴聞鴈來。迎風君顧步，臨路我遲迴。雙鬢共如此，此懽非易陪。
高甃絕行塵，開簾似有春。
風傾竹上雪，山對酒邊人。步暖先逢日，書空遠見鄰。還同內齋暇，登賞及諸姻。
高樓倚玉梯，朱檻與雲齊。
顧盼親霄漢，談諧息鼓鼙。洪河斜更直，野雨急仍低。今日陪尊俎，唯當醉似泥。
碧霄孤鶴發清音，上宰因添望闕心。
睥睨三層連步障，茱萸一朵映華簪。紅霞似綺河如帶，白露團珠菊散金。此日所從何所問，儼然冠劍擁成林。
鸛鶴相呼綠野寬，鼎臣閑倚玉欄干。
洪河擁沫流仍急，蒼嶺和雲色更寒。豔豔風光呈瑞歲，泠泠歌頌振琱盤。今朝醉舞共鄉老，不覺傾欹獬豸冠。
露白菊氛氳，西樓盛襲文。
玉筵秋令節，金鉞漢元勳。說劍風生座，抽琴鶴遶雲。謏儒無以荅，願得備前軍。
玉壺傾菊酒，一顧得淹留。
彩筆徵枚叟，花筵舞莫愁。管弦能駐景，松桂不停秋。爲謝蓬蒿輩，如何霜霰稠。
瓊尊猶有菊，可以獻留侯。
願比三花秀，非同百卉秋。金英分蘂細，玉露結房稠。黃雀知恩在，銜飛亦上樓。
青舸錦帆開，浮天接上台。
晚鶯和玉笛，春浪動金罍。舟檝方朝海，鯨鯢自曝腮。應憐似萍者，空逐榜人回。
夕照臨窗起暗塵，青松繞殿不知春。
君看白髮誦經者，半是宮中歌舞人。
雙屐參差錫杖斜，衲衣交膝對天花。
瞻容悟問修持劫，似指前溪無數沙。
中條山下黃礓石，壘作夷齊廟裏神。
落葉滿堦塵滿座，不知澆酒爲何人。
不見僧中舊，仍逢雨後春。
惜花將愛寺，俱是白頭人。
菖蒲飜葉柳交枝，暗上蓮舟鳥不知。
更到無花最深處，玉樓金殿影參差。
翠黛紅粧畫鷁中，共驚雲色帶微風。
簫管曲長吹未盡，花南水北雨濛濛。
泉聲遍野入芳洲，擁沫吹花草上流。
落日行人漸無路，巢烏乳燕滿高樓。
映竹水田分，當山起鴈羣。
陽峰高對寺，陰井下通雲。雪晝唯逢鶴，花時此見君。由來禪誦地，多有謝公文。
漢家天子好經過，白日青山宮殿多。
見說只今生草處，禁泉荒石已相和。
水氣朦朧滿畫梁，一迴開殿滿山香。
宮娃幾許經歌舞，白首翻令憶建章。
隔窗棲白鶴，似與鏡湖鄰。
月照何年樹，花逢幾遍人。岸莎青有路，苔徑綠無塵。永願容依止，僧中老此身。
看月復聽琴，移舟出樹陰。
夜村機杼急，秋水芰荷深。石靜龜潛上，萍開果暗沈。何言奉杯酒，得見五湖心。
峰嶂徘徊霞景新，一潭寒水絕纖鱗。
朱字靈書千萬軸，蒼髯道士兩三人。芝童解說壺中事，玉管能留天上春。眼見仙丹求不得，漢家簪紱在羸身。
殿有寒燈草有螢，千林萬壑寂無聲。
烟凝積水龍蛇蟄，露濕空山星漢明。昏靄霧中悲世界，曙霞光裏見王城。迴瞻相好因垂淚，苦海波濤何日平。
萬峯交掩一峰開，曉色常從天上來。
似到西方諸佛國，蓮花影裏數樓臺。
松高蘿蔓輕，中有石牀平。
下界水長急，上方燈自明。空門不易啓，初地本無程。迴步忽山盡，萬緣從此生。
把菊歎將老，上樓悲未還。
短長新白髮，重疊舊青山。霜氣清衿袖，琴聲引醉顏。竹林唯七友，何幸亦登攀。